qundao/data-zh-poetry huggingface dataset:
消夏九咏选六 惜馀春慢 平台观瀑
作者：袁绶
朝代：清

露洗烟峦，霞蒸云岫，望里翠微斜矗。峰巅树杪，匹练晴飞，冷挂一条幽瀑。静日奔腾，断虹悬处，界破遥山新绿。又喷珠吹雪，银河倒泻，溅空难掬。还错认、玉女妆成，水晶帘下，依约螺鬟如沐。泠泠漱石，曲曲穿林，天籁暗喧岩麓。酷暑潜消，凭高目眩，涤尽俗尘千斛。恁雨馀清景，倩谁摹上，素绡横幅。恁阴阴翠柳，密罩溪廊，秀映山眉。筛碎斜阳影，袅新蝉三两，露咽风嘶。为谁暗传秋信，曳响过深枝。听嘒嘒哀音，惊回午梦，瘦怯绡衣。幽思。动人处，爱抱叶身轻，凉入琴丝。抚罢清商怨，把一襟馀恨，分付新词。噪晚和谁吟啸，仙蜕怅栖迟。记玉手挼挲，无弦有韵空自知。拨火留香，汲泉试茗，游兴新来都懒。暑簟频移，风帘尽卷，小雨乍过庭院。向绿窗围坐，听笑语、盈盈不断。侯它蟹眼鸣时，定磁先选宫碗。爱此香清色浅，早齿颊凉生，睡魔潜窜。写景分题，赋情联句，次第竞争奇艳。吟罢推敲处，消不觉、花阴影转。红上罘罳，一痕斜照催晚。半亩清阴，千竿凉翠，坐来忘燠。苔边选石，料理笔床棋局。听蝉琴、和弦未休，挼菱艳唱遥相续。向修篁倚处，禅参鼻观，露荷芬馥。注目。真无俗。正落日筛金，暗风戛玉。人闲境雅，不数淇园幽谷。掩轻纨、馀酲乍醒，远山晕入双黛绿。近黄昏、淡月窥帘，冷映萤穿竹。湖亭幽寂，爱邀凉最好，曲栏同凭。煮茗翻书消永昼，遣兴钓竿闲整。缓勒轻桴，徐安香饵，界破琉璃瑩。绕堤垂柳，阴阴一碧清润。向晚雨滴银塘，波纹圆处，叠出连环印。隐约游鱼浮水面，来唼鬓边花影。软曳萍衣，低牵荷盖，风袅丝难定。金鳞获得，隔窗彩伴争问。雾羃檐牙，云堆屋角，苔痕绿满闲庭。乍密旋疏，无端又复盆倾。新凉暗消溽暑，泛方塘、泡影晶瑩。风过处，听竹敲清响，荷戛繁声。那更萧萧飒飒，搅柔肠欲碎，愁损双成。水态山容，微茫望不分明。遥峰瀑飞银练，映◇烟、一塔伶俜。凭画槛，盼何时、来眺晚晴。
消夏九咏选六 探春慢 其三 南轩茗话
作者：袁绶
朝代：清

拨火留香，汲泉试茗，游兴新来都懒。暑簟频移，风帘尽卷，小雨乍过庭院。向绿窗围坐，听笑语、盈盈不断。侯它蟹眼鸣时，定磁先选宫碗。爱此香清色浅，早齿颊凉生，睡魔潜窜。写景分题，赋情联句，次第竞争奇艳。吟罢推敲处，消不觉、花阴影转。红上罘罳，一痕斜照催晚。
消夏九咏选六 琐窗寒 其四 竹坞纳凉
作者：袁绶
朝代：清

半亩清阴，千竿凉翠，坐来忘燠。苔边选石，料理笔床棋局。听蝉琴、和弦未休，挼菱艳唱遥相续。向修篁倚处，禅参鼻观，露荷芬馥。注目。真无俗。正落日筛金，暗风戛玉。人闲境雅，不数淇园幽谷。掩轻纨、馀酲乍醒，远山晕入双黛绿。近黄昏、淡月窥帘，冷映萤穿竹。
消夏九咏选六 百字令 其五 双湖垂钓
作者：袁绶
朝代：清

湖亭幽寂，爱邀凉最好，曲栏同凭。煮茗翻书消永昼，遣兴钓竿闲整。缓勒轻桴，徐安香饵，界破琉璃瑩。绕堤垂柳，阴阴一碧清润。向晚雨滴银塘，波纹圆处，叠出连环印。隐约游鱼浮水面，来唼鬓边花影。软曳萍衣，低牵荷盖，风袅丝难定。金鳞获得，隔窗彩伴争问。
消夏九咏选六 百字令 其五 双湖垂钓
作者：袁绶
朝代：清
体裁：词

湖亭幽寂，爱邀凉最好，曲栏同凭。煮茗翻书消永昼，遣兴钓竿闲整。缓勒轻桴，徐安香饵，界破琉璃莹。绕堤垂柳，阴阴一碧清润。向晚雨滴银塘，波纹圆处，叠出连环印。隐约游鱼浮水面，来唼鬓边花影。软曳萍衣，低牵荷盖，风袅丝难定。金鳞获得，隔窗彩伴争问。
清平乐·冬夜偶成
作者：袁绶
朝代：清

宵长人静。刮地东风紧。冷逼罗帱眠未稳。难遣离愁千顷。起来闲倚窗纱。夜深谁拨琵琶。听得小鬟私语，月钩初上梅花。
清平乐·女儿红
作者：袁绶
朝代：清

脂红粉白。可是闺娃植。镜里娇容同一色。怎忍金刀轻劈。登筵曾佐辛盘。渍来糖醋微酸。不为伤春伤别，也应怅触团圞。
清平乐·寄外
作者：袁绶
朝代：清

风尖叶裂。簌簌飞琼屑。冻合关河天一色。不辨去程南北。天涯游子单寒。客中谁劝加餐。便有今宵归梦，可能寻到长干。
渔家傲
作者：袁绶
朝代：清

秋到江城风景异。山空叶落商飙起。此际祛愁须绿蚁。知也未。酒醒依旧愁难洗。望断长安何处是。碧云日暮凉如水。来雁不将芳讯至。添别思。书空又写人人字。
游鸡笼山怀古
作者：袁绶
朝代：清

琼树歌残璧月遥，閒寻故碣认南朝。草埋眢井胭脂冷，萝绕荒亭雉兔骄。湖镜几窥红粉倩，山眉犹学黛蛾娇。临春结绮知何处，潮落空江恨未消。依旧秦淮绕郭流，珍珠河转接荒丘。千村万户环云脚，叠幛层峦拥石头。复道记曾回玉辇，台城可更护金瓯。我来凭吊斜阳里，烟霭苍茫起暮愁。
游鸡笼山怀古·其一
作者：袁绶
朝代：清
体裁：七言律诗

琼树歌残璧月遥，閒寻故碣认南朝。草埋眢井胭脂冷，萝绕荒亭雉兔骄。湖镜几窥红粉倩，山眉犹学黛蛾娇。临春结绮知何处，潮落空江恨未消。
游鸡笼山怀古·其二
作者：袁绶
朝代：清
体裁：七言律诗

依旧秦淮绕郭流，珍珠河转接荒丘。千村万户环云脚，叠幛层峦拥石头。复道记曾回玉辇，台城可更护金瓯。我来凭吊斜阳里，烟霭苍茫起暮愁。
满江红·送云裳姨母之嘉定
作者：袁绶
朝代：清

怕说行期，乍领略、别离滋味。况又是、江南三月，饯春天气。两岸柔条和泪折，一襟幽怨凭谁洗。向尊前、莫为唱阳关，添憔悴。游冶处，从头记。多少恨，从今起。算花深栏曲，长相依倚。如旧山眉窥绣槛，槛前人影今天际。剩银钩、题壁字分明，空凝睇。
点绛唇·久不得嘉定诸姊妹信，词以讯之
作者：袁绶
朝代：清

盼断双鱼，不知尺素从何寄。水云迢递。难得相思字。十二红阑，寂寞和谁倚。当年事。而今犹记。只是愁难洗。
琐窗寒·和鹤潭大兄又村仲弟原韵
作者：袁绶
朝代：清

暗雨疏花，沉云翳月，漏残忘晓。愁深梦浅，怕说别来怀抱。忆当时、寒螯共吟，智琼雅制新声好。向万梅影里，红牙低拍，覆觞同笑。谁料。分飞早。剩绣户题笺，尚留印爪。苔阶画槛，衬绿一庭芳草。甚春归、人犹未归，片帆望断离思峭。愿晴丝、系住流光，慢遣芳华老。
琐窗寒·销寒第三集，寒蟹
作者：袁绶
朝代：清

岁晚村荒，日斜潮落，冻开湖嘴。芦根吐沫，又听爬沙声细。爱双螯、霜浓更肥，横行那识渔人计。任筠筐罩住，寒蒲缚好，卖来城市。还忆。瓶花底。记解甲吹香，酒边亲递。秋光过了，又被酿成秋意。便无肠、离情未谙，稻粱也合思故里。负频年、独数尖团，盼到看灯里。
疏影·题洪容生表弟妇秋容揽镜图遗照
作者：袁绶
朝代：清

新图展处。认玉台倩影，谢家风度。袖亸鬟低，标格亭亭，独倚回栏凝伫。秋凉池馆霜花艳，看几簇、冷红初吐。怕柳丝、碧剪西风，好影又成迟暮。荀令神伤旧梦，彩云已散矣，空恁凄楚。想像仙姿，凭仗丹青，仿佛帐中重睹。郎君纵应芙蓉兆，剩此恨、娲皇难补。叹绿窗、镜影回时，不是故人眉妩。
百字令·奉怀云裳姨母
作者：袁绶
朝代：清

湘帘卷处，怪新凉如许，作成秋意。飒飒西风吹落叶，又听乱蛩吟砌。满院砧声，半窗月影，好伴人无寐。定知今夕，鳞鸿一样难寄。转忆旧日游踪，近来情绪，领略凄凉味。篆字香销罗袂薄，懒向玉栏闲倚。盼断花冠，剔残金穗，没个商量地。幽阶伫立，碧云迥望千里。
百字令·题二乔观兵书图
作者：袁绶
朝代：清

披图神往，恁东吴佳丽，内家装束。双倚东风闲展卷，三略六韬都熟。颊晕红酣，鬟痕绿亸，倾国殊凡俗。枢机参透，运筹好在帷幄。却羡掷戈神亭，鏖兵赤壁，夫婿人如玉。富贵英雄联吉偶，不数汉家金屋。一炬东风，三分南国，捷报先闺淑。阿瞒无赖，高台铜雀空筑。
百宜娇
作者：袁绶
朝代：清

剪柳风柔，养花雨细，催就几番春讯。弹指流光，惊心往事，早是踏青期近。秋千倦倚，恰镇日、慵翻唐韵。试轻衫、重又装棉，馀寒无奈犹蕴。芳径里、落红成阵。日影转回廊，绿窗人困。燕蹴帘钩，莺啼栏曲，不管愁萦方寸。深深院宇，乍梦觉、绣屏香烬。恁新来、瘦减桃花，钏环宽褪。
相见欢
作者：袁绶
朝代：清

隔花清漏沉沉。又三更。只恐夜寒指冷、罢调笙。庭月满。帘慵卷。雁声声。知否有人欹枕、梦难成。
秋兴
作者：袁绶
朝代：清

离怀何处放，吟眺晚风前。凉月淡无色，秋花瘦可怜。碧云千里合，锦字几人传。漫挹浮丘袖，閒身不羡仙。
秋日与大儿话旧
作者：袁绶
朝代：清

有生忧患始，何况困长贫。讵短英雄气，偏疏骨肉亲。谁贻千日酒，醉过百年春。莫叹朱颜改，愁多白发新。
菩萨蛮
作者：袁绶
朝代：清

翠禽啼破相思梦。红蕤一角鲛珠冻。好梦耐寻思。生怜入梦时。梨云容易散。不管柔肠断。强起试妆迟，眉愁怕镜知。
菩萨蛮·春不老
作者：袁绶
朝代：清

一畦种向荒园里。一绳晒向晴烟底。细洒水晶盐。曾劳玉指尖。佳名听便好。真个春难老。甘脆醒微酲。尊前最忆卿。
菩萨蛮·春日偶成
作者：袁绶
朝代：清

海棠枝上莺声软。轻衫乍试春寒浅。风撼护花铃。惊它蝶梦醒。昼长深院静。弹指清明近。芳径燕泥香。新愁上绿杨。
菩萨蛮·登最高峰
作者：袁绶
朝代：清

一峰秀起群峰小。东流如带山腰绕。日落数归船。江村起暮烟。来时松下路。半被云迷住。一笑问山灵。还离天几层。
萧萧雨·秋日怀嘉定表妹
作者：袁绶
朝代：清

正清秋天气雨初晴，薄暮嫩凉侵。渐白萍风起，莲衣零落，桐叶萧森。来雁不传芳讯，云树影沉沉。减却清游兴，冷醉孤吟。望处半竿残照，共炊烟一缕，阁住疏林。却高楼谁倚，横笛诉离心。怕思量、八年前事，任疏花、红瘦倦幽寻。无聊甚、倩如钩月，来伴更深。
薄暮登仓山
作者：袁绶
朝代：清

好山谁蜡屐，烟景望中佳。岚翠欲眩目，白云常入怀。幽泉漱危石，冷月挂悬厓。归路松林暝，藤萝罥凤钗。
虞美人
作者：袁绶
朝代：清

宵长漏尽兰灯灺。残雪明鸳瓦。月波凉浸小庭心。睡鸭香销，慵展九华衾。邮签细数程过半。肠逐车轮转。一番离别一番愁。待不思量，偏又上眉头。
虞美人·渔村夕照
作者：袁绶
朝代：清

陂塘十里横桥路。日日鸣柔橹。蓼花红瘦鲤鱼肥。无事薜萝深处、掩柴扉。斜阳影里愁容老。流水孤村绕。卖鱼沽酒不知愁。说甚人间谈笑、觅封侯。
蝶恋花
作者：袁绶
朝代：清

羯鼓催开花烂漫。人倚东风，花与人争艳。云母窗前帘尽卷。参差楼阁灯悬遍。良夜称觞开绮宴。酒满红螺，笑语殷勤劝。愿祝萱帏添鹤算。芝兰常护春晖暖。
蝶恋花·即景
作者：袁绶
朝代：清

重到旧时游冶处。花底无人，花外流萤语。翠幌低垂深院宇。落红几片随风舞。依旧雕栏横玉础。一角斜阳，渐下西窗去。惹起新愁纷似絮。和云直到天涯住。
蝶恋花·即景偶成，寄怀少兰、小村弟，柔吉妹
作者：袁绶
朝代：清

怯试春杉寒尚峭。细雨斜风，不管莺花恼。上巳清明都过了。杜鹃声里韶光老。寂寂重帘香篆袅。乍喜新晴，灵鹊穿花噪。宿酒醒来情悄悄。绿窗自谱相思调。
蝶恋花·少兰弟招饮牡丹花下，即席偶成
作者：袁绶
朝代：清

几日轻阴游兴懒。燕子来时，已负韶光半。落尽榆钱风力软。春愁暗逐蕉心展。却喜雨丝吹乍断。月姊多情，特放蟾光满。锦瑟云璈红玉管。隔花试听歌喉啭。
蝶恋花·感怀
作者：袁绶
朝代：清

记得常仪分手去。别恨萦怀，怕咏相思句。鹦鹉不知人意绪。聪明故故撩人语。一夜小楼沉细雨。吹尽嫣红，春又归何处。戏把榆钱千万数。可能买得流光住。
蝶恋花·题蛱蝶图
作者：袁绶
朝代：清

凤子低飞芳草径。一碧阴阴，软衬苔痕润。露浥风翻香梦冷。六朝馀韵黏金粉。点笔吟窗添画景。绿僽红僝，花事成销凝。不管春酲慵未醒。向人舞倦翩跹影。
谒金门
作者：袁绶
朝代：清

微雨歇。正是晚凉时节。午睡起来人寂寂。无聊闲伫立。柳外轻雷才息。花上夕阳明灭。独上小楼情脉脉。远山青欲滴。
贺新郎
作者：袁绶
朝代：清

飒飒霜风劲。恁无端、秋心摇碎，香盟篆冷。极目寒江烟水阔，望断弄珠人影。似半枕、游仙难證。爪雪空留肠九转，指翠微、一角斜阳暝。津鼓促，乱愁竞。瑶觞欲尽情难尽，叹从今、画栏池馆，与谁同凭。荆树分枝花一色，那比寻常离恨。盼何日、坠欢重省。衰柳萧疏和泪折，愿柔条、早系南归艇。待看取、画眉俊。
贺新郎·贺莲甫十六舅氏就婚浦口
作者：袁绶
朝代：清

陌上春光换。正华堂、雀屏开处，玳筵春满。十二琼楼花似海，几处湘帘低卷。双影并、碧阑干畔。好向玉台寻艳句，谱新声、吹入红牙琯。和一缕，箫声软。别来岁月从头算。记当年、谢庭小宴，似曾相见。今日红罗新手揭，还是旧时人面。只添了、九雏钗颤。付与丙丁双绶带，待明朝、共把同心绾。鸾凤侣、神仙伴。
贺新郎·送仪吉妹于归袁浦
作者：袁绶
朝代：清

之子于归亦。记垂髫、琐窗朱户，常相依倚。花萼春浓真似海，底事十年弹指。早料理、遥情离思。箫凤声中分袂速，算今番、归妹爻占四。徵旧梦，渺云水。年来我亦愁难洗。怪西风、雁行吹散，白云天际。家有仓山如画里，无复冷吟闲醉。料花月、也添憔悴。听水听风知未惯，更怜伊、初试羹汤味。双鲤讯，须频寄。
赤枣子·秋日西楼晚眺
作者：袁绶
朝代：清

风力峭，雁声寒。象管鸾笺整日闲。独倚危楼凝望处，淡烟疏雨暗遥川。
踏莎行 其一 春
作者：袁绶
朝代：清

香梦慵醒，绿云倦绾。绮窗睡起晴光满。垂杨才染几分黄，搓丝无力东风软。梁燕双飞，林莺乍啭。虾须半卷闲庭院。画屏倚处暗思量，去年此日初相见。
踏莎行 其三 秋
作者：袁绶
朝代：清

霜老空林，霞烧远岫。井梧摇落西风骤。东篱黄菊又堆金，当筵谁劝茱萸酒。心较云闲，人如花瘦。六铢衣薄凉初透。小楼容易入深宵，薰炉倚暖香凝袖。
踏莎行 其二 夏
作者：袁绶
朝代：清

曲曲溪廊，声声檐溜。风荷香沁红衣皱。桃笙如水毂纹平，烛奴刻遍灯疑豆。远梦惊回，添人僝僽。萧萧飒飒搀清漏。寻常已是不堪闻，如何更值黄昏侯。
踏莎行 其四 冬
作者：袁绶
朝代：清

落叶沉云，岩飙卷竹。冲寒漫绕栏杆曲。琼瑶踏碎认梅花，枝南笑绽胭脂萼。香袅金猊，杯浮红玉。花前按谱新声续。双双冻雀绕枝啼，万山欲眠寒烟绿。
踏莎行·春
作者：袁绶
朝代：清

香梦慵醒，绿云倦绾。绮窗睡起晴光满。垂杨才染几分黄，搓丝无力东风软。梁燕双飞，林莺乍啭。虾须半卷闲庭院。画屏倚处暗思量，去年此日初相见。曲曲溪廊，声声檐溜。风荷香沁红衣皱。桃笙如水毂纹平，烛奴刻遍灯疑豆。远梦惊回，添人僝僽。萧萧飒飒搀清漏。寻常已是不堪闻，如何更值黄昏侯。霜老空林，霞烧远岫。井梧摇落西风骤。东篱黄菊又堆金，当筵谁劝茱萸酒。心较云闲，人如花瘦。六铢衣薄凉初透。小楼容易入深宵，薰炉倚暖香凝袖。落叶沉云，岩飙卷竹。冲寒漫绕栏杆曲。琼瑶踏碎认梅花，枝南笑绽胭脂萼。香袅金猊，杯浮红玉。花前按谱新声续。双双冻雀绕枝啼，万山欲眠寒烟绿。
踏莎行·春游
作者：袁绶
朝代：清

倩影迷离，东风料峭。清明过后园林好。桃花波暖泛轻舟，烟丝无力萦兰棹。病酒心情，伤离怀抱。画屏展翠春山晓。拟将幽怨托朱弦，曲中不信知音少。
踏莎行·暮春
作者：袁绶
朝代：清

蝶粉犹酣，莺声渐老。碧云望断鱼书杳。连宵有梦踏莎行，柔魂绿遍池塘草。伫月林深，题钩石巧。堕红糁径无人扫。归来倦倚茜纱窗，博山香炉馀烟袅。
踏莎行·湘畹妹委化经年，每忆旧游，益增新感，漫倚此解，用写吊怀
作者：袁绶
朝代：清

过雨花舒，过风竹瀁。并刀难剪愁千丈。一抔香土隔春山，鹃声并作销魂况。镜槛尘薶，妆楼蛛网。旧游重省添惆怅。待凭幽梦诉无聊，只怜又被湘屏障。
踏莎行·赏牡丹
作者：袁绶
朝代：清

绿润红酣，香浓粉艳。牡丹初放闲庭院。一春常恐负花期，妆成静日珠帘捲。倚笑娉婷，含情缱绻。若教解语应肠断。东皇谅也惜韶华，倩他月姊来相伴。
送又村仲弟赴试北闱
作者：袁绶
朝代：清

去年此日君甫归，木叶落尽霜雪飞。风尘未敢瘁颜色，比貌略较年时肥。手足由来有天性，谗巧翻笑苍蝇非。家庭巨细同会计，心迹如一无相违。名园茅舍距咫尺，三日不见忘朝饥。有时归宁具尊俎，捧觞上寿娱慈闱。镫窗茗话聚同志，漏尽不觉星河稀。销寒雅集记客岁，矜奇斗巧分新题。人生此乐岂易得，况复努力功名时。骊驹在门酒在盏，行李复发心先驰。愿君科第如拾芥，青云直上符心期。风霜载途善自卫，道远莫使音书迟。十年有约慎无忘，锦衣莱服同光辉。
采桑子 其一 闰中秋即事
作者：袁绶
朝代：清

百年难得中秋闰，月又团圞。人又团圞。一碧长空转玉盘。重逢二八婵娟面，倦倚雕栏。醉倚雕栏。金粟香中笑语欢。
采桑子 其二 闰中秋即事
作者：袁绶
朝代：清

秋光皎洁逾前度，花影屏山。竹影屏山。香雾黏衣不觉寒。琼楼玉宇知何处，坐到更阑。话到更阑。如此良宵再过难。
采桑子·送春
作者：袁绶
朝代：清

春阴过了芳菲节，雨细风尖。蝶怨蜂嫌。轻暖轻寒起未忺。旧游约略和谁话，彩笔慵拈。蕙炷慵添。满院飞花怕卷帘。
采桑子·闰中秋即事
作者：袁绶
朝代：清

百年难得中秋闰，月又团圞。人又团圞。一碧长空转玉盘。重逢二八婵娟面，倦倚雕栏。醉倚雕栏。金粟香中笑语欢。秋光皎洁逾前度，花影屏山。竹影屏山。香雾黏衣不觉寒。琼楼玉宇知何处，坐到更阑。话到更阑。如此良宵再过难。
金缕曲·送外
作者：袁绶
朝代：清

垂老何堪别。况迢迢、闽南冀北，山川重叠。十万腰缠同转饷，又值炎威酷裂。早梦绕、玉京瑶阙。输与闲鸥眠浪稳，叹劳生、销尽轮蹄铁。漫青镜、添华发。催归莫负鹃啼切。更谁怜、伤贫念远，寸肠千结。看碧成朱还自笑，常恐福因才折。容易过、好春时节。说与旁人浑未省，待宵来、细诉多情月。凝望处，碧天阔。
金缕曲·题秋雨怀人图
作者：袁绶
朝代：清

夜静商飙起。战梧阴、叶飞愁碧，雨声敲彻。点点丝丝还飒飒，作弄深秋天气。悄不管、逗人幽思。搅碎离心搀清漏，甚长宵、酝酿凄凉味。寻旧梦，渺天际。坠欢约略从头记。叹尊前，酒从云散，共谁吟醉。寒逼西窗灯晕绿，懒向危栏孤倚。空目极、乱云千里。欲倩赪鳞传远讯，怕涛笺、不尽缠绵意。盟未冷，恨难寄。
金菊对芙蓉·自题桐阴待月图
作者：袁绶
朝代：清

断雁萦云，暗蛩喧雨，露华凉沁空庭。正微酲乍醒，笛弄凄清。轳轳金井桐阴晚，剪西风、作尽秋声。坠欢何处，盟寒旧日，梦瘦而今。夜深薄袂伶俜。向绿天影里，敲竹低吟。恰炉温鹊尾，灯晕花身。素娥不解相思苦，照离人、直恁分明。画栏凭遍，无聊心绪，说与谁听。
钓台
作者：袁绶
朝代：清

北风忽卷山雨来，系缆不果登高台。先生高尚隐不出，垂竿独钓空江碧。诏书物色聘书徵，五月披裘人易识。故人转忘天子尊，足加腹上惊星辰。先生高卧帝不悦，子竟不肯为我屈。当时求贤如此诚，先生钓鱼兼钓名。先生不出台不圮，万古千秋名著矣。
闻香雪海中梅花尚无消息诗以催之
作者：袁绶
朝代：清

竹外栏前万树梅，尚无一朵向南开。难邀玉戏酬吟笔，想对明妆劝酒杯。獭髓乍敷红晕浅，虬枝渐耸绿房堆。冲寒未放春消息，拟倩东君羯鼓催。
风入松·送花玉五姑母归瓦梁
作者：袁绶
朝代：清

相依几夕数觥筹。沟水忽分流。杨枝待折还延伫，凭轻帆、欲去还留。惆怅石城桥畔，一年一送归舟。歌残金缕不胜愁。无语注双眸。江南剩有欢场在，料隔江、梦也回头。却怪莺声啼处，绿阴遮断红楼。
高阳台·闰七夕
作者：袁绶
朝代：清
体裁：词

鸳杼重停，鹊桥又渡，银河瑟瑟涵秋。笑指星榆，明蟾已上枝头。含情欲话三旬别，问仙郎、可省离愁。算佳期，不分今年，两度绸缪。人间共盼軿车过，早心香篆袅，眉案光浮。露径蛛丝，穿针犹倚高楼。花冠莫便潜催曙，愿凉宵、更闰莲筹。乞天孙，富贵长生，吉语仍留。
高阳台·闰七夕
作者：袁绶
朝代：清

鸳杼重停，鹊桥又渡，银河瑟瑟涵秋。笑指星榆，明蟾已上枝头。含情欲话三旬别，问仙郎、可省离愁。算佳期，不分今年，两度绸缪。人间共盼輧车过，早心香篆袅，眉案光浮。露径蛛丝，穿针犹倚高楼。花冠莫便潜催曙，愿凉宵、更闰莲筹。乞天孙，富贵长生，吉语仍留。
鬓云松令
作者：袁绶
朝代：清

谱瑶笙，凭绮墉。谁捲湘帘，微露纤纤手。又是井梧摇落后。霜叶红肥，秋老黄花瘦。绣慵时，吟倦候。薄醉旋消，罗袂轻寒逗。漫说离情浓似酒。为问西风，吹冷盟鸥否。
鹧鸪天
作者：袁绶
朝代：清

三载京华误守株。冯暖依旧食无鱼。貂裘已敞黄金尽，风雪迎人返故庐。才息影，又饥驱。归迟别速怨征车。欲将眠食殷勤嘱，生恐啼痕染客裾。
齐天乐·竹夫人
作者：袁绶
朝代：清

灵根旧是潇湘种，生来便矜风姿。瘦玉玲珑，淡云孤冷，依倚底因人熟。横陈七尺。恁一段秋心，未秋先活。午梦初回，桃笙如水嫩凉逼。廉纤疏雨乍歇，正微酲倚遍，娇修无力。静掩金铺，低垂银蒜，又是黄昏时节。中宵转侧。爱宠妒全消，自然倾国，碧拥纱厨。奈花香沁骨。
寿王一如先生七十，即次其自寿诗韵二首
作者：袁缉熙
朝代：清

江上耆英七十春，文章愈老愈精神。乌衣世择芝兰茂，绛帐风流桃李新。杖履优游偕玉姥，蓬莱仿佛现金身。灌花煮茗饶清兴，几见谈经偶欠伸。讲幄蒸成一室春，彭宣弱冠识经神。散材自问空山老，成器欣逢大匠新。两袖清风盟晚节，一轮明月證前身。香山会集瑶章富，愧我巴吟意莫伸。
寿王一如先生七十，即次其自寿诗韵二首·其二
作者：袁缉熙
朝代：清

讲幄蒸成一室春，彭宣弱冠识经神。散材自问空山老，成器欣逢大匠新。两袖清风盟晚节，一轮明月證前身。香山会集瑶章富，愧我巴吟意莫伸。
虔州杂诗用子瞻八境台韵八首寿王一如先生七十，即次其自寿诗韵二首·其一
作者：袁缉熙
朝代：清
体裁：七言律诗

江上耆英七十春，文章愈老愈精神。乌衣世择芝兰茂，绛帐风流桃李新。杖履优游偕玉姥，蓬莱仿佛现金身。灌花煮茗饶清兴，几见谈经偶欠伸。
上海申园联
作者：袁翔浦
朝代：清
体裁：联

百尺旷襟怀，更饶他翠袖连云，香车流水；四时供啸傲，最好是夕阳西坠，明月东升。
吕城
作者：袁翼
朝代：清

阿蒙城址长蒿蓬，依旧江流日夜东。远岸楼台残月下，严更鼓角乱山中。爬沙大蟹时穿簖，扑火秋虫误打篷。叹息荆州人熟睡，白衣稚子竟英雄。
崖州寇莱公祠
作者：袁翼
朝代：清

独有乖崖老，能知天下才。六军孤注险，万里逐臣来。池上星犹陨，墙阴竹遍栽。庙中今报赛，蜡泪又成堆。
舟中立夏日示章宝笙同年
作者：袁翼
朝代：清

吹到炎风十里潭，岚光泼墨水拖蓝。乡音有客同吴下，春梦无声别岭南。茉莉香薰新苎袷，樱桃红入小筠篮。木鱼歌里渔郎饭，祭灶今朝饷麦蚕。
青县道中
作者：袁翼
朝代：清

水塌逃亡屋，舟从屋上过。中条循吏少，故道九河多。抱木人餐酪，封桩粟化螺。舂陵传乐府，我亦和哀歌。
咏镜
作者：袁藩
朝代：清

阿房宫中星万点，荧荧绮户秋波滟。当年对此知何人，香销腻玉愁云掩。照胆铸成粉黛悲，三千宫女敛蛾眉。骊山未毕重瞳入，咸阳三月青磷窥。自从埋照归东海，苔封水浸寒光在。洗出窗前皎月生，那知朝市浮云改。绛气连朝瞩太清，一泓秋水淡空明。红颜阅历知多少，霜鬓怜予亦有情。
圣庙古桧诗
作者：袁藩
朝代：清
体裁：古风

圣泽洽万物，灵根发华滋。大材本天成，擢干表祯奇。猗欤大成殿，轮奂殊恒规。崇台高数仞，船水挂檐楣。古桧十三株，左右列参差。高风何苍翠，黛色荫两墀。大小质不同，岁月历均之。疑是周秦物，凝和保天时。各各呈异状，巍巍峙雄姿。左列厥数四，三荣其一萎。荣干倚中霄，日月相蔽亏。柯上忽拳曲，附身而倒垂。下可二三尺，龙鳞液玉脂。柯干肌理合，敷荣更纷披。至德及草木，瑞为连理枝。知是何年代，圣化随所施。北至未逾步，一株近台基。纠结意亲婉，苔藓溜霜皮。一萎作戟形，微向两株欹。迤南复东偏，虬柯非等夷。轮囷怪石缀，瑟瑟灵风吹。爪距蟠空下，攫拿如蛟螭。右者列两行，一株当南陲。围周七尺六，伟丽无偏岐。密叶惊风雨，团圞复葳蕤。西北尤竦立，完美无微疵。昂然群列中，瞻仰为众师。或如削圭立，半面雕追蠡。或如三侍讲，对映飘须眉。欲作过庭趋，环佩迎朝曦。其二虽已枯，铁干永不糜。一株如偃盖，翻身西南驰。常恐掠地仆，扶植岂人为。众寡势错落，东西各有宜。尽饱烟霞色，岂为雨露私。昔予舞象勺，童稚相追随。循墙窥圣宇，香风拂尊彝。谡谡时倾听，黄雪落微飔。其时文物盛，辉光照璧池。頫仰三十年，令人感兴衰。茂草满阶砌，郁蒸暗罘罳。殿庑既崇焕，培护岂容迟。佐之以弦诵，时闻竹与丝。习之以礼乐，春秋肃威仪。物理因人茂，斯文犹在兹。其上为龙凤，翔舞乱云旗。其下拔重泉，连叶产灵芝。秀浮夹谷雨，荫接孝河湄。再历几千年，岁寒终不移。矫矫后凋心，万古兴人思。
答唐济武太史用来韵
作者：袁藩
朝代：清

夜凉静听秋声起，篱外草虫鸣不止。挑镫坐对松影寒，明月乍出疏林里。少年华发惊时节，便欲学仙归贝阙。十载劳心思探珠，半生失计空磨铁。神仙何必厌妻子，秦楼弄玉随箫史。织女黄姑会有时，别床异被徒为尔。先生闻道何其早，红尘莫惜知音少。须从火底现莲花，肯向秋原同腐草。与君试访殷七七，至道不烦惟守一。天台有路度石桥，水流定泛桃花出。
赠张幼量先生
作者：袁藩
朝代：清

离忧几载黄山道，秋雨重来坐草亭。多难对看双鬓白，晚凉独眺乱峰青。半窗蕉叶愁中老，满座松风雨后听。莫忆前游不成醉，沙溪依旧水泠泠。
过灰埠驿次施愚山先生韵
作者：袁藩
朝代：清

沙落随风转，秋蝉静夕亭。雨连村尽黑，山近海偏青。古木悲残照，秋光点鬓星。可能留一憩，归梦不为醒。
送韩仲常游武康
作者：袁藩
朝代：清

风急霜清木叶凋，江南微雪路迢迢。寒云雁度金山寺，明月舟回宝带桥。长剑雄游增气色，短歌生计悔渔樵。余英溪畔时回首，好寄音书慰寂寥。
题海昌北城楼
作者：袁袾
朝代：清
体裁：七言律诗

东南佳气郁楼台，画栋霞连睥睨开。吴越星分从槛出，江湖水合抱城回。烟含万树天边尽，浪涌三山海外来。此际临风瞻北极，五云深处是蓬莱。
城南观荷
作者：袁钧
朝代：清

幽意每不惬，独行谢朋俦。今朝暑未退，且作城南游。城南古胜地，漫漫隐林丘。下有采莲人，莲花过人头。水涨一痕碧，香浮数顷秋。参差互相望，衍漾分平畴。好风穆然至，解袂临清流。即此得间旷，终日忘淹留。高兴会有尽，飞光忽我遒。暝色送归棹，明月非所求。
黄仲则景仁自太平来新安留试院月余将有武陵之行诗以赠别
作者：袁钧
朝代：清

忆昔相逢岁在丑，五载天涯惜分手。如何复此客中别，小住匆匆未为久。君家旧在东海东，君才矫矫如游龙。独怜孤贫亦如我，打包行脚身飘蓬。飘蓬一去知何处，风雨西泠梦中路。锦囊收尽好山川，邮筒定有惊人句。少陵已往谪仙死，后之作者竟谁是。韩门张李苏秦黄，同学故人望吾子。我辈行藏不可常，侧身东望天海长。那堪去住同为客，辜负桑榆爱日光。
挽彭玉麟联
作者：袁镜清
朝代：清
体裁：联

一纛定中兴，记长揖归来，又经波静江天、尘清海甸；双庵留退省，叹尚书去后，无复觞飞湖月、韵写梅花。
南乡子·见赵对澄《小罗浮馆词别录》
作者：袁青
朝代：清

檐外滴秋霖。逗引离情又上心。游屐如云零散尽，愁深。拥鼻西窗独自吟。点点和疏砧。雁杳鱼稀锦字沉。待倩梦中联梦雨，萧森。梦向云山那畔寻。
渡江云·见《金陵词钞》
作者：袁青
朝代：清

家山催别去，尺书莫寄，弹指又惊秋。几行新雁外，目极征帆，底事久淹留。劳人草草，怕年来、雪渐盈头。应试看，白蘋洲畔，栖稳有沙鸥。优游。真娘墓侧，白傅祠边，共寻花浇酒。更龙门、叨陪清宴，文采风流。乌丝写出琳琅句，听双环、娇啭歌喉。旗亭壁，有谁争画银钩。
百字令·见《断钗吟》
作者：袁青
朝代：清

琼钗断处，惹回肠俱断，吟成珠玉。不是敲残红烛底，折向晓窗奁角。陟岵云深，稿砧梦杳，往事频枨触。年华催换，镜中鸦鬓非绿。闻说补屋牵萝，青灯课子，簪笏看重续。持节遥迎南粤地，旋报骖鸾官阁。诗记清芬，图追雅范，似刻丁兰木。传观珍重，好防寒具油幅。
送友人南旋
作者：袁鹏图
朝代：清

欻然声价出江东，力守经师继汉风。香国奇才如子少，天涯涕泪几人同。自惭待诏金门侧，常共深谈漆室中。朝野恬熙吾辈老，凭谁上策定和戎。
哀崇庆常牧殉节诗
作者：袁鹏翥
朝代：清

一死真慷慨，英魂逆竖惊。常山舌堪断，宋瑞面如生。鹤税辽阳驾，歌招楚些声。儒林谁得似，麟阁蚤垂名。
二曾祠堂门联
作者：裕宽
朝代：清
体裁：联

鄂不照乎栘华，龙骧骧乎云路；身画凌烟之阁，名藏太室之廷。
二曾祠西院十贤堂联
作者：裕宽
朝代：清
体裁：联

壮其文词，一见诵忆；慕仰风味，匪为观游。
寂寂
作者：裕瑞
朝代：清

寂寂萧萧过雨凉，感怀无那酒浇肠。春前种树花成雪，秋后归人鬓已霜。梦误似当临旧址，秋深犹自滞间乡。古今此恨多同调，几处青山野薤芳。
挽任兰生公
作者：裕禄
朝代：清
体裁：联

皖黎喜郭伋重来，经年捍患纾灾，伤鸿泽仍嗷，易箦尚萦仉溺念；宸极知弱翁冶行，半世宏才伟抱，怅骥程未骋，盖棺岂独友朋哀。
挽左宗棠联
作者：裕禄
朝代：清
体裁：联

乃台吐耀，乃岳降精，经济文章，万里勋猷叙伟略；以劳定国，以死勤事，忠诚廉正，九重震悼失元臣。
挽曾国荃联
作者：裕禄
朝代：清
体裁：联

五年宦迹接邻疆，钦迟伟业丰功，威惠遍大江南北；十月暌违惊噩耗，怅望屯营戍垒，悲思暨榆塞东西。
挽曾纪泽联
作者：裕禄
朝代：清
体裁：联

折冲万里而不亢，抚绥四夷而不卑，柔远体天子深仁，属国交推中国使；乂安边境见其惠，贯通九流见其敏，易名荷朝廷旷典，条侯重席绛侯光。
挽卢坤联
作者：裕谦
朝代：清
体裁：联

旷典迈千秋，带砺台衡，天锡殊纶荣卫霍；仁恩周十省，韬钤黼黻，人从华屋仰皋夔。
和陈鲁山表舅氏咏白桃花原韵
作者：裕贵
朝代：清

玉树夭斜故绝群，秾华偏不染尘氛。波浮流水刚三月，春老东风已十分。崔护别来头似雪，刘晨仙去梦为云。琼瑶相赠无由报，影乱荼蘼日又曛。
正月十二日北上留别西湖
作者：裕贵
朝代：清

春风吹冷段家桥，倦把离觞倚画桡。胜地昔游余梦想，新年远别欲魂销。孤山梅树开成雪，九里松声响似潮。此去燕台每南望，最难忘却是花朝。
寄魏懋堂
作者：裘曰修
朝代：清

娟娟美人隔秋水，浓阴匝地寒光起。清砧断续西风生，数声飘入遥天里。白日荡荡飞鴐鹅，岱宗远意青如何。壮怀欲吐空自诧，我当把酒谁当歌。去年高会华簪集，意气纵横妙无敌。旧欢忽堕两经秋，俯仰人间坐愁寂。羊城骊唱那可闻，三湘使客吟暮云。虚堂瑟缩不成寐，月落屋梁疑见君。
晚步书所见
作者：裘曰修
朝代：清

村落萧疏瓦屋稀，槿篱花谢杞苗肥。趁虚客度深林散，看剧人从近市归。柳外佛镫双碣废，岸边渔火一星微。意行乍觉新凉动，习习水风飘夹衣。
杨柳店有晋太傅羊叔子祠盖故里也读壁间旧句云老决收吴策辄成长律
作者：裘曰修
朝代：清

杨柳阴阴太傅祠，行人下马读残碑。遗言杜预才堪代，敛手张华计不疑。我谓孙王归洛后，略如隋帝破陈时。登床若忆何曾语，下濑楼船空尔为。
江行怀古
作者：裘曰修
朝代：清

清诗成漫兴，浊酒得孤斟。芳草自朝暮，浮云无古今。江山供野眺，风雨入长吟。南国经过地，劳劳客子心。莺花江总宅，风月谢公墩。画舫青溪水，红楼白下门。莲花更莲子，桃叶复桃根。乐府凄凉遍，重歌动客魂。
江行怀古·其一
作者：裘曰修
朝代：清

清诗成漫兴，浊酒得孤斟。芳草自朝暮，浮云无古今。江山供野眺，风雨入长吟。南国经过地，劳劳客子心。
江行怀古·其三
作者：裘曰修
朝代：清

莺花江总宅，风月谢公墩。画舫青溪水，红楼白下门。莲花更莲子，桃叶复桃根。乐府凄凉遍，重歌动客魂。
江行怀古·其二
作者：裘曰修
朝代：清

江左开基后，人争艳霸图。衣冠垂六姓，襟带到三吴。对客挥谭尘，当筵击唾壶。风流与割据，此意久荒芜。
赠袁枚联
作者：裘曰修
朝代：清
体裁：联

民不能忘，始信渊云兼政事；敏而好学，莫疑巢许是闲人。
辽阳州
作者：裘曰修
朝代：清

襄平遗垒此初经，一水依然走百灵。劫火销余千顷渌，战尘飞尽四山青。旧京尚识龙兴地，仙迹难寻鹤化形。极目海天缥缈外，寒云漠漠雪冥冥。
雄县
作者：裘曰修
朝代：清

疏疏杨柳荡秋阴，瑟瑟西风飘客襟。人到中年易哀乐，地非吾土倦登临。沙盘远戍三关险，浪拍危桥一水深。北际南垂大如许，夕阳千古此消沈。
偶成
作者：裘琏
朝代：清

辞家寒食正萧萧，芳草王孙归路遥。海雨山云盈卧阁，愁思苦酒压春宵。频年客计惟弹铗，近日乡心只问潮。不少尘门妻子在，谁将词赋换渔樵。
富春
作者：裘琏
朝代：清

绿水逐舟行，青山夹岸生。布帆斜日乱，枫树远烟平。大汉严光宅，东安刺史城。有怀频览眺，作赋拟《西征》。
春怀
作者：裘琏
朝代：清

墙外落花红，流莺啼树中。客心原断绝，不敢怨春风。
春怀
作者：裘琏
朝代：清

孤城薄暮散晴烟，孤客逢春眺远天。山耐长看添树好，花因易谢得人怜。非关病肺新疏酒，多为牢愁爱早眠。三楚欲留王粲老，登楼莫遣听啼鹃。
梦谢对越赋寄
作者：裘琏
朝代：清

梦回愁不去，烧烛看君诗。吟到怀人句，依然载酒时。山城黄叶蚤，海岸白云迟。翘首关山路，含凄未有期。
湖口县
作者：裘琏
朝代：清

一县当湖口，孤城跨碧山。山云抱树在，江鸟狎人还。井邑炊烟断，郊扉雨雪关。楼船哀暮角，客泪裛潸潸。
登一杯亭
作者：裘琏
朝代：清

轻风细雨拂船回，太守祠堂傍水开。何处梅花飞槛畔，隔江柳色出城隈。春光极目人千里，遗迹当年酒一杯。自爱云山频眺望，流莺唤出客思来。
登延青阁
作者：裘琏
朝代：清

高阁信延青，千峰削翠屏。溪光匹练下，鸟道一樵经。祠庙何年辟，禅门尽日扃。烟霞随地出，驻屐问山灵。
秋夜
作者：裘琏
朝代：清

徙倚立庭隅，树杪送明月。流辉盈衣袂，清影寒肌骨。静闻众籁生，徐观万虑歇。溪声入城来，蛩语临阶发。仰见彩云飞，幽怀同飘忽。
舟次兰溪
作者：裘琏
朝代：清

傍晓过兰溪，莺声历乱啼。目穷于越外，梦断豫章西。雾重天疑尽，烟衔树渐齐。王孙归未得，芳草又凄凄。
过筠州怀苏子由
作者：裘琏
朝代：清

熙宁有苏子，曾此监酒税。直言忤新法，炎方御魑魅。独醒不辍醴，白眼看天醉。东轩一啸歌，山水日苍翠。锦城与蜀江，嘉名良所赐。谁知陈州客，千古有余喟。
过饭佛庵
作者：裘琏
朝代：清

兰若东皋外，投间此地过。斜阳深院少，落叶暮秋多。清磬寒残菊，金绳带女萝。那堪挥麈罢，回望白云阿。
送刘仁规
作者：裘琏
朝代：清

明月照残孤客梦，寒砧捣尽万山秋。欲知别后相思处，落叶飞鸿送远舟。
途中喜晴
作者：裘琏
朝代：清

路近五盐城，山云散晓晴。野花如爱客，歌鸟欲通名。鱼笱当梁设，春田带水耕。风光随览眺，渐觉马蹄轻。
闻冯太仆至
作者：裘琏
朝代：清

风流冯太仆，棹雪过盐川。老健轻行役，羁愁入旧年。占星能重县，计日却迟船。闻道徵君柳，萧条不似前。
滕王阁联
作者：裘行恕
朝代：清
体裁：联

隔岸眺仙踪，问楼头黄鹤，天际白云，可被大江留住；绕阑寻胜迹，看树外烟波，洲边芳草，都凭杰阁收来。
出嘉峪关
作者：裴景福
朝代：清

大华终南翠作屏，黄沙黑水万重轻。春风杨柳三千里，一出长城不肯青。
删丹晚行
作者：裴景福
朝代：清

峰头落日一尺景，平地行人一丈影。登高试望石觜山，缺月已悬大佛顶。红柳不青白草黄，西风雁唳凉州凉。今宵删丹郭外宿，客路更比长城长。
哈密二首
作者：裴景福
朝代：清

天山积雪冻初融，哈密双城夕照红。十里桃花万杨柳，中原无此好春风。踏残白刺过黄芦，麦秀宜禾绿似铺。更与偎郎弹一曲，不辞烂醉住伊吾。
哈密二首·其一
作者：裴景福
朝代：清

天山积雪冻初融，哈密双城夕照红。十里桃花万杨柳，中原无此好春风。
哈密二首·其二
作者：裴景福
朝代：清

踏残白刺过黄芦，麦秀宜禾绿似铺。更与偎郎弹一曲，不辞烂醉住伊吾。
太湖石
作者：裴景福
朝代：清

四万八千顷，越与吴各半。奇峰七十二，缥缈插天汉。水土互争抟，刚者柔所判。阴火煽洪炉，万劫馀飞炭。成兹积铁色，纯黝等锤锻。水精融地脉，顽璞岂受碫。天工好斗奇，人巧谢雕钻。风雷开窍窦，烟雨洗漫漶。高截青岱顶，深蟠黄岳干。古柏根磊砢，苍苔色绚烂。横卧洞庭渚，峭立震泽岸。中藏天下云，肯为耳目玩。昔作江南客，屡游太湖畔。蒹葭浩无际，洄溯日将旰。归舟索一拳，空袖增怅惋。何年筑石步，花鸟资萧散。尽拔苍山根，具区在几桑。
安西行寄王方伯
作者：裴景福
朝代：清

天山如龙游平川，送我东行路三千。我行百里一食宿，左右出没相周旋。我到安西不见山，问山已入玉门关。人行欲住山不住，以鳖追马焉能前。大黄亘天接祁连，终南太华纷联翩。望尘不及仰复羡，云车风马真神仙。我行踟躇不得前，牵来天驷金鞍鞯。朝发流沙逾月窟，暮宿饮水黄河边。更驾飞车入东海，群仙招手蓬莱巅。登高回首望西极，落日未落生苍烟。美人娟娟立云表，梦魂不到空潸然。
宿三道岭
作者：裴景福
朝代：清

苦峪城高日易斜，怒雷千里起鸣沙。龙堆夜雨云如墨，大漠天荒叫鬼车。
拂云楼联
作者：裴景福
朝代：清
体裁：联

终南太华镇东方，杨柳金城，万井挹关中紫气；葱岭昆仑睇西极，葡萄玉塞，一樽撰天上黄流。
登嘉峪关
作者：裴景福
朝代：清

长城高与白云齐，一蹑危楼万堞低。锁钥九边联漠北，丸泥四郡划安西。雪中苜蓿绿鹰觜，天上桃花红马蹄。飞将神兵纷出塞，圣恩可许到伊犁。
自肃州出嘉峪关
作者：裴景福
朝代：清

武帝雄风不可攀，昆仑新辟汉河山。右贤烽火过金岭，飞将旌旗出玉关。大夏无心通竹杖，贰师有泪洒刀环。谁怜属国还朝日，甲帐空悬两鬓斑。
过黑水沙漠至抚夷城
作者：裴景福
朝代：清

卅六国中亲往还，荒唐旧说一时删。流沙穴地真成海，弱水滔天欲撼山。西去关乌头尽白，东来宛马汗皆殷。倦游小睡昆仑顶，应被群仙笑我顽。
郑州望黄河
作者：裴景福
朝代：清

积石导源归大海，宣房负土困中原。薪刍民力今难继，疏凿神功古尚存。一曲南来蟠二华，万灵东走下三门。迁流可有回澜日，白草黄沙雾雨昏。
驻甘州一日
作者：裴景福
朝代：清

臣罪真无状，君王许薄游。断桥支弱水，美酒醉甘州。卧佛悭青眼，劳人易白头。壮怀轻万里，到处足淹留。
游蜀山挽陈振春
作者：裴景绶
朝代：清
体裁：七言律诗

桴鼓言行海上编，鸿邻待拯去欣然。眉间精悍方山子，春尽欢谈麻步川。沘水涧槃君啸傲，蜀峰阿阁我流连。经秋重过鹿门月，云散烟销已矣贤。
秋后霍山水灾
作者：裴景绶
朝代：清
体裁：七言律诗

破块鸣条动大千，北鸿南燕怅秋田。我穷安适乌托国，世乱宁论马踏边。一夕巫祁惊霍岳，万家夜壑泣尧天。丹霾赤地蛟蝗并，劫尽山存问老禅。
一萼红·来燕
作者：裴维安
朝代：清

絮花高。正双襟绒褪，经岁系红销。来共春愁住，和侬约帘幕，沈碧无聊。旧园亭、泥香融雪，带飞英、收拾杏梁巢。一寸楼台，二分风雨，咫尺花梢。回首天涯残照，问曾归何处，更到今宵。独语情亲，双飞力弱，泥人杨柳纤腰。度春影、鞦韆閒处，算年年、肠断是花朝。又是余寒似剪，门巷饧箫。
云仙引·乙卯上元对海棠作
作者：裴维安
朝代：清

古月光圆，春灯焰小，铜壶永漏宵分。炉烟散，怯重薰。唐花最怜夕萼，护惜银屏矜美人。娇睡欲醒，烛华暖照，香玉前身。传柑前事无闻。有嘉果、新橙贻细君。倦笔还拈，丽情何许，却话温存。初聘梅英，绿华笑我，问取云仙谁幻真。紫姑还赛，看痴儿女，夜卜殷勤。
凤凰台上忆吹箫·赋箫
作者：裴维安
朝代：清

低转芳悰，暗调红韵，几分春在荑苗。问玉人何处，明月今宵。拚被多情误我，生乞取、私谥王褒。相思调、一枝凤管，十里红桥。魂销。那时唱晚，赢自制新词，比得伊娇。算肯留脂晕，侥倖樱桃。閒里倩鸾轻亸，花暗落、唇态偷描。贪修谱、还愁嫩云，折断杨梢。
南乡子
作者：裴维安
朝代：清

春到杏花知。看遍长安未觉迟。华屋等閒斜月里，情痴。况是黄昏欲雨时。飘泊鬓成丝。惯写风怀付画师。廿载苏台梅树下，寻思。红在南枝在北枝。
南乡子
作者：裴维安
朝代：清

波色半堤通。恰似西湖一镜中。怪得浣纱人不见，悤悤。娇影花扶上绮丛。小泊古亭东。鞋样船儿剪样风。烟柳两行齐拂水，重重。锁住鞋样不放红。
南楼令·春斋寂寥，辄与花事为缘。斟酌寒温，调停燥湿，日数留意，非閒不能，亦非閒不尔也。读昔人句养花原是爱才心，则又非仅遣日方、养生术而已
作者：裴维安
朝代：清

密阁护春浓。雏梅越样红。逗疏香、人倚帘栊。悄悄媚情添水供，为花寿，祝东风。珍重麝煤封。炉薰减一重。数折枝、私语吴侬。晴日南窗防骤暖，移小几，费春葱。
南歌子
作者：裴维安
朝代：清

明月桃花扇，春风杏子衫。柔情脉脉费人参。肯为金钗举手露葱尖。整佩轻移坐，熏香暗下帘。閒愁不解总恹恹。得似春潮夜夜一番添。
南歌子
作者：裴维安
朝代：清

桃叶催花发，萍根化絮成。春愁多半带前生。酒醒晓风残月忒分明。尺鲤书中字，新莺笛里声。便无清怨也关情。禁得客中病里又三更。
南歌子
作者：裴维安
朝代：清

远思萦芳草，闲情寄折枝。一春心事杜鹃知。只有镜中长貌月圆时。篆碧烧檀饼，拈红赌荔枝。聪明原带一分痴。绣到鸳鸯莲蒂是双丝。
埽花游·广惠寺葬亡姊，与董甥话旧
作者：裴维安
朝代：清

远空冻色，带梵响声声，荡愁不住。断钟剩鼓。惹香花淡碧，纸钱飞素。雾汞欺松，暗染纤针翠缕。变苍古。洒珠玑细圆，零乱休数。应是和泪雨。作万点冰痕，坠黏阶树。垩红殿宇。对灵旗半角，漏天难诉。旧劫尘销，但说神仙总误。峭寒暮。闷垂鞭、马蹄归去。
天香·园中春色浅深，微逗辄暖，将作风雨，金铃之感，其有由呼
作者：裴维安
朝代：清

嫩碧雏青，纤茸细粉，娇春艳照罗绮。浅醉微眠，轻吟小立，昼静玉楼人起。莺飘燕泊，问旧日、朱门深闭。一曲霓裳叠后，瑶台月华如洗。閒愁乱山镜里。一凄迷、一番憔悴。滴滴转残莲漏，恼人天气。多恐东风作雨，又怕作、江南断魂地。付托花神，朱幡料理。
好事近
作者：裴维安
朝代：清

绮席荐辛盘，令序喜逢佳节。为问梅妆深浅，向玉楼人说。帝京景物惯逢春，卮酒洞庭色。三十八年风味，剩咬春医渴。
好事近·辛亥人日立春
作者：裴维安
朝代：清

思发在花前，词妙上春初七。还写宜春帖子，递东风消息。彩幡金胜记年时，空有紫罗笔。续到玉堂佳话，后景龙一日。
忆王孙
作者：裴维安
朝代：清

海棠花底剪春衫。针线工夫画景添。合取分鸳费玉纤。暗重檐。怕被人窥却下帘。
忆秦娥·春正十一日夜甫就寝，西邻弄笛，有低回宛转之致。倚枕不寐，复闻度曲声，心绪悠然，卧吟成调
作者：裴维安
朝代：清

春云阔。横吹按转西廊月。西廊月。多情似昔，旧怀都别。霓裳散佚歌残叠。春牵梦惹情千折。情千折。炉香还篆，玉梅红雪。
摊破浣溪沙
作者：裴维安
朝代：清

春到溪桥景越佳。嫩篁疏柳小桃花。第一层楼刚好处，唤煎茶。画舫笙歌闻别浦，纸鸢线索是谁家。一半分明猜不定，月西涯。
摸鱼子
作者：裴维安
朝代：清

蓦无端、嫩寒轻暖，韶光容易过了。旧时携手凭阑处，唤梦几番啼鸟。伤素抱。盼鹊喜佳音，差被东风晓。幽情悄悄。对小院晴晖，碧池流水，惟有影知道。邻家院，雨过桃花开早。双双莺燕春好。重门送别经春掩，满径绿苔谁埽。春又老。买双鲤归来，依旧音书渺。相思最恼。恰带勒青骢，衔环金兽，彷佛一声到。
摸鱼子·雕瓜令节，年来久不陈设，风廊感秋，漫赋
作者：裴维安
朝代：清

记瓜花、那年时节，幽踪作弄心眼。明河自古无风浪，偏是断槎难挽。凉讯缓。问寂寞黄姑，可耐河东岸。天涯念远。祗恨水双湾，俗尘一点，秋诺暗留恋。纤云翳，不似巫山一段。鹊桥秀语吟惯。神仙欢会年年准，那怅会期缘短。缘未浅。泻万古秋声，都作寻常看。初弦月转。照机杼谁家，愁丝怨缕，织锦燕新换。
春云怨·凉夕怀人之作，用冯伟寿韵
作者：裴维安
朝代：清

村醪薄劣。尽夜深杯浅，吟簪敲折。小醉遣怀无计，恨撚玉箫吹不得。采叠纹衾，光销罗带，雨入青灯照秋色。波阔沈鱼，楼高闻雁，柝冷巷声绝。梅花素靥描横额。共逋仙影瘦，檀心寒结。香印重添乍平贴。看取窗痕，惯见新愁，旧时明月。百感琼浆，半生尘梦，检剩凤梧褪叶。
春风袅娜·即席口占
作者：裴维安
朝代：清

倩东风扶住，莫损花枝。新雨过，嫩寒时。看绿底、莺娇定将试曲，红边蝶弱，怕不胜衣。百啭才调，双飞还怯，一种轻盈除画知。急把瑶笺绘春色，传神初解画中诗。留得一天风韵，衣香鬓影空描写，煞耐寻思。空中色，信中疑。柔情宛转，稚景迷离。不管春愁，只除流水，尽牵幽思，都上游丝。休憎轻薄，笑丰姿比并，怅煞镜无蓄影，不驻妍媸。
月华清·元宵积阴欲雪，向午微晴，晚窗盼月，遣兴
作者：裴维安
朝代：清

凫鼎香亲，貂裘寒恋，一卮柏醑斟后。影事春灯，心数那年时候。艳芳榼、禁品黄柑，寻断句、故人红豆。消受。弄梅梢雪蕊，画廊携手。为问常娥记否。甚雾冷云荒，闷遮罗袖。冻柳梢头，忍说照人依旧。赌吉利、卜茧閒猜，祝美满、粉圆私咒。杯酒。笑情痴儿女，紫姑微叩。
朝中措·墙外柳
作者：裴维安
朝代：清

方棂祗隔一层纱。三见絮飞花。长对西风梳掠，不知秋在谁家。屧廊人去，眉弯浅黛，销瘦禁他。换尽陌头春色，等閒门外天涯。
木兰花慢·七月十九日病齿殊苦，东轩倦倚，骤闻雨声
作者：裴维安
朝代：清

怪琵琶促拍，诉幽恨，总缠绵。听塘外轻雷，花梢骤雨，拨断凄线。无端。惯萦倦耳，又虫吟、细雨媚凉天。旧思空随雁后，新愁知到鸥边。霜前。蒲柳惜凋残。病叶荡栖烟。问西施舞罢，入时眉样，颦黛谁妍。团团。素纨扇小，画芙蓉、一例到秋捐。算是芙蓉画里，飘零不损婵娟。
柳梢青
作者：裴维安
朝代：清

画槛风丝。是谁小立，倚损花枝。昨夜轻尘，旧题字灭，埋没相思。韶光约略年时。寻梦绪、桐阴步迟。锦带新围，秋衣重试，销瘦腰支。
梦横塘·饯春日微雨，游樊川，小憩杜拾遗祠，何氏园林故址也
作者：裴维安
朝代：清
体裁：词

笠扶春影，策袅烟丝，曲尘销尽岚翠。九十风光，荡三十六湾流水。鸟带唐音，土余秦劫，访诗无地。问城南草蔓，杜曲荒凉，休重说，樊南李。回头岸折如山，认荒祠杜老，苔暗题字。院主园宾，算未许、撷芳人记。恋梦语、茶香清嫩，一角斜阳碎波里。怨绿愁红，满田莺粟，觅吟情知未。
梦横塘·饯春日微雨，游樊川，小憩杜拾遗祠，何氏园林故址也
作者：裴维安
朝代：清

笠扶春影，策袅烟丝，麴尘销尽岚翠。九十风光，荡三十六湾流水。鸟带唐音，土余秦劫，访诗无地。问城南草蔓，杜曲荒凉，休重说，樊南李。回头岸折如山，认荒祠杜老，苔暗题字。院主园宾，算未许、撷芳人记。恋梦语、茶香清嫩，一角斜阳碎波里。怨绿愁红，满田莺粟，觅吟情知未。
水龙吟·凉雨作秋，渺怀无绪，徘徊成此
作者：裴维安
朝代：清

小帘恻恻西风，秋阴庭院莓苔涴。薄寒弄色，将愁和恨，纨扇抛过。扇影欺晨，瓶香泛水，露红林果。最无聊凉思，沈吟徙倚，阑干悄，閒时我。又是悲秋一个。注南华、旧情犹左。去年断梦，怕题残句，笛声吹破。眼底流光，指尖心事，数余花朵。恁悤悤误了，芳馨一掬，碧罗巾裹。
江城梅花引·月夕露坐，红薇落英，感赋
作者：裴维安
朝代：清

黄昏一例绊閒愁。絮云收。扇风柔。不断帘波，时带腻香流。风散余花犹恋影，天似水，照婵娟，明玉钩。芳情暗牵争自由。渺红云，花外楼。露香重浣，相思意、谁寄绸缪。知道秋期，还更问牵牛。细蕊如人愁未解，愁万点，诉冰弦，凉胜秋。
洞仙歌·三月十三夜月色绝佳，池上刺蘼叠丛，花影离离，步立虚廊，辄复忘寂
作者：裴维安
朝代：清

路香融夜，照华清余晕。倒泛金波堕花影。怅瑶台薄冷，丛绿扶娇，春似酒、一缕吟魂荡醒。蛾眉青镜改，水曲亭腰，轻貌嫦娥旧丰韵。刺手鬓愁簪，袖底风情，纤罗褪、玉尖閒忍。待说与、宵分倚阑心，问折取、芳馨碧天谁赠。
清平乐
作者：裴维安
朝代：清

碧阑慵倚。絮语归无计。露蕊烟梢风叶底。都是凄凉情意。秋声拍碎琵琶。曲中数遍秋花。三径荒云何处，他乡总是天涯。
清平乐·壬子重阳先时早寒，花事犹迟，无聊漫赋
作者：裴维安
朝代：清

雪花风叶。聚散何堪说。瘦到沈腰衣带摺。罗皱横添一捻。秋声做冷天涯。凤城节候都差。尽日西风帘卷，重阳不见黄花。
清平乐·种藕
作者：裴维安
朝代：清

辘轳阑曲。淡月桐华屋。露渍罗巾香暗握。闷对一池新绿。年年恨锁莓苔。相思碧藕花开。已是愁丝不断，愁根检点还栽。
玉胡蝶·春蝶
作者：裴维安
朝代：清

一向杜兰香去，玉京踪迹，遗恨罗裙。莫道东风，不醉花国芳魂。碧情酣、嫩晴苔径，红梦软、香月梨云。几番春。羽衣飘影，金粉余痕。真真。凭谁欲唤，鬓花娇艳，眉样温存。寂寞开元，玉媒秋妒六宫人。信仙侣、前身夜合，怜媚子、旧佩情根。曲翻新。祝英台近，零乱歌尘。
珍珠帘·赋帘，用草窗韵
作者：裴维安
朝代：清

月钩无碍纤云翳，丝丝雨、剪样风儿吹起。隐约一层多，似褶罗拖地。倒挂琉璃流不尽，想尚带、江波寒翠。休比。比花丛映户，只添湘泪。曾记。绮闼重重，镇长垂宝押，楼台十二。欲卷怯余寒，正暮春天气。芗泽霏微人影隔，甚玉鼎、销残沈水。禁醉。道销魂还甚，碧纱窗里。
琐窗寒·春寒，用王圣与韵
作者：裴维安
朝代：清

料峭东风，廉纤细雨，落梅飞尽。单衣，恻恻，再整金猊香烬。误千红、试妆较迟，故园不似清明近。但满庭柳色，柔丝羞舞，淡黄犹凝。芳景。还重省。向薄晓窥帘，嫩阴欹枕。桐花渐老，已作一番风信。又看看、绿遍西湖，早催塞北归雁影。等归时、为带将归，并带江南恨。
琐窗寒·春寒，用王圣与韵
作者：裴维安
朝代：清
体裁：词

料峭东风，廉纤细雨，落梅飞尽。单衣，恻恻，再整金猊香烬。误千红、试妆较迟，故园不似清明近。但满庭柳色，柔丝羞舞，淡黄犹凝。芳景。还重省。向薄晚窥帘，嫩阴欹枕。桐花渐老，已做一番风信。又看看、绿遍西湖，早催塞北归雁影。等归时、为带将归，并带江南恨。
瑞龙吟·静夜闻丝竹声，感赋
作者：裴维安
朝代：清

琼华怨。还唱万里关山，一声河满。娟娟纤月蛾眉，故人剩几，年华暗换。况游倦。愁听恨商悽羽，绪风吟晚。阿谁省识相思，断肠静夜，红徽翠管。曾记开元新制，蕊珠宫里，金尊檀板。回首画堂，银云横带天半。停声待拍，欹住春醪浅。空江上、峰青未了，伊人不见。旧谱秋零乱。问谁更解，霓裳片段。城悄疏更短。除算有虚窗，孤怀难遣。戍楼画角，薄寒吹散。
祝英台近
作者：裴维安
朝代：清

卷珠帘，羞一顾。眉样远山妒。生怕登楼，楼外坠红雨。无聊缕缕柔情，那人不管，算都付、银钩钩住。易孤负。似此流水年华，一春作花主。湿浅平堤，约略踏青步。痴心语向清泉，任流何处。只不许、流侬春去。
绛都春
作者：裴维安
朝代：清

茸轻絮软。又风约嫩寒，春衣停剪。绣坞路迟，响屧痕留吟香伴。等閒岁月抛莺燕。荡帘幕、沈沈慵卷。素娥眉晕，依然照影，旧时芳艳。谁管。萦烟系柳暗无绪，只有伤春人见。泪雨镜波，浣雪巾香桃花浅。吴蚕冷缩情丝倦。甚碧海、红桑悽变。待伊重写，麻姑画绡闷展。
绮寮怨·过嵩云草堂感旧
作者：裴维安
朝代：清

燕子东风还是，小桃花又残。步水阁、翠窈虚廊，数多少、春恨年年。薄寒金觞泛绿，西厅晚、旧曲谁更弹。算故人、尚说天涯，晨星少、淡月凉晕圆。吹皱一池镜澜。潘郎鬓影，何堪蓦地惊看。半折阑干，倚残醉，几流连。丝丝黛痕犹在，许细柳，记从前。孤云断烟。无言坐对处，楼外山。
绿意·妍红坠香，玉簪香叶，閒庭偶步，得此阕
作者：裴维安
朝代：清
体裁：词

风铃梦觉。又曲尘吹晕，芳事无著。万点閒愁，一束相思，情根瘦与谁托。油云丝雨秋人感，漫问取、春阴池阁。卷画帘、稠绿侵衣，忍忆去年花落。还记吴姬鬓好，露香润素手，钗钿曾约。惯折花枝，数到琼英，镜里销魂梳掠。伶俜偎趁鞦韆影，算碧玉、年华犹弱。可半庭、锄色青青，冷入亚红阑角。
绿意·妍红坠香，玉簪香叶，閒庭偶步，得此阕
作者：裴维安
朝代：清

风铃梦觉。又麴尘吹晕，芳事无著。万点閒愁，一束相思，情根瘦与谁托。油云丝雨秋人感，漫问取、春阴池阁。卷画帘、稠绿侵衣，忍忆去年花落。还记吴姬鬓好，露香润素手，钗钿曾约。惯折花枝，数到琼英，镜里销魂梳掠。伶俜偎趁鞦韆影，算碧玉、年华犹弱。可半庭、锄色青青，冷入亚红阑角。
花心动·饯春日微雨
作者：裴维安
朝代：清

湿浅帘波，点轻尘楼台，艳春如沐。过了牡丹，芍药披香，刚是嫩芳能续。凤城知共春多少，又催送、锦韶经宿。怕相约、移红换紫，总添新绿。往事沈香感触。猜风异烟殊，倚阑亭北。梦醒绣衾，吟怯青檠，偏觉脆敲窗竹。展春已属今年闰，误人在、晓寒廊曲。絮飞尽，输伊埽愁万斛。
菩萨蛮
作者：裴维安
朝代：清

白云青海三千里。笳声故垒霜风起。一剪柳丝齐。途长日又西。边城山气饱。九月寒生早。蹄铁碎冰花。人先书到家。
菩萨蛮
作者：裴维安
朝代：清

纤云暗抹虚窗影。轻阴约略罗衣冷。秋雨太零星。秋山不复青。相思悭一见。雁字空书怨。楼外一丝风。斜阳深浅红。
蝶恋花
作者：裴维安
朝代：清

贪近清和花絮软。数过重三，又怕青春远。人影单衫波翠浅。风香却恋新团扇。眼底天涯魂欲断。欢计悠悠，只似榴芽短。销瘦沈腰春不管。裁量费尽吴娘线。
蝶恋花·三月八日清明，盆中桃梅芳艳，犹胜春阴。兀坐更谱小词
作者：裴维安
朝代：清

翠幕通香窗半掩。三月清明，薄冷风光淡。雏柳偷青青未染。芳腴却养盆花艳。旧晕燕脂红一点。北地春迟，莫为韶华感。拚是词人情不减。多情任被东风赚。
蝶恋花·游长乐门外八仙庵，徘徊玉兰花下，晚归却赋
作者：裴维安
朝代：清

长乐钟声清梵里。琳宇参差，还傍唐宫起。车马城东三二里。玉兰花发春知未。莫怪琼瑶千万蕊。但见青青，便作伤春例。杨柳东边桃叶底。开天旧是销魂地。
蝶恋花·除夕风景寂寥，独坐有感
作者：裴维安
朝代：清

如水年华流不住。贪近春光，又似梅花妒。寒恋栖鸦楼外树。碧云冉冉山城暮。一夜东风无著处。甲子忘情，乍检还防误。军帐笳声官署鼓。疏灯点点秦关路。
西湖月·园居寂处，日对云窗，朝景夕晖，林花百态。一时一事，触目感怀，皆閒中况味也
作者：裴维安
朝代：清

碧帘不卷疏风，乍谢了棠梨，坠娇千点。雁弦懒诉，春襟浣酒，那时香艳。斜阳苏柳梦，荡浅浅、横波青在眼。总过却、闷里閒中，领略薄寒轻暖。药炉茗盏芸煤，叹几许销磨，又吟团扇。二分憔悴，一分护惜，一分愁怨。柔情难遣处，但少著、思量天样远。暗抛与、絮水东弯，月廊西转。
过秦楼
作者：裴维安
朝代：清

一寸横波，双弯新黛，个是暗销魂处。花前置槛，竹外安篱，不意好春微露。新雨过后苔生，才转楼阴，最艰纤步。载閒愁、一段凌风，还怯画阑扶住。生怜惜、似水年华，宜人天气，总在忙中轻度。云同意懒，露比情浓，春也与人相妒。肠断何堪至今，远道蓬山，浮踪陌路。把相思暗揣，又恐韶光错误。
采桑子
作者：裴维安
朝代：清

微暄庭院芭蕉展，不解愁悰。暗绿帘栊。时漏斜阳一缕风。销魂不在春归路，春去无踪。细草香茸。祗在屏山梦影中。
采桑子·灞桥
作者：裴维安
朝代：清

灞陵桥上丝丝柳，长系心头。无尽无休。一段清溪一段愁。青骢短策征衫旧，冷带吴钩。落日荒邮。愁是离人心上秋。
金缕曲·马上望终南山色
作者：裴维安
朝代：清

玉带河桥柳。挂吟鞭、春衣照影，镜岚招手。楚雨秦云随时去，宛转南屏横绣。问谁信、青天搔首。方丈蓬莱烟雾锁，道神仙、捷径人閒有。天外语，几参透。沈郎腰是新来瘦。荡银鞯、梦魂扶醉，玉骢知否。倦绪因风还飘泊，吹到软红依旧。算最苦、飞花时候。点缀楼台名士习，好江山、冷落题诗后。人不见，数峰秀。
露华
作者：裴维安
朝代：清

影娇态怯，是含愁媚子，初卸浓妆。浅脂半没，罗衣紫洞吹香。阆苑醉怜春色，问玉笙、仙侣茫茫。偏念取、双成去日，旧曲宫商。能无怨红人妒，问雪满花笺，谁染巴江。飘零带雨，只余泪点难忘。早是艳情都别，怕绿华、除却无双。春又晚，潭波望彻那厢。
露华·碧桃，依玉笥山人平仄二体
作者：裴维安
朝代：清

天台倦客。讶世外神仙，亦换颜色。泪雨旧红，愁访曾来踪迹。占伊露倩烟柔，一段媚香娇滴。春风面、寻思去年，又恐轻识。而今认道非昔。恁自托情根，丰韵都隔。甚似看朱，还眩镜暖脂湿。怅绝背影窥时，夹竹枉猜消息。牵断藕，秋丝画裙胜得。
青房并蒂莲·花朝是日为亡室顾恭人逝日，二十一年前事，黯然销魂者，固有甚于别也
作者：裴维安
朝代：清

怕花朝。是断香烧烬，玉轸长抛。廿一年华，廿一度今宵。素纨横剪燕脂冷，算江梅、春在红娇。尽玉杯、一酹花灵，世閒浓煞是春醪。遥空照人旧月，从倚遍东风，槛外枝条。采新绿、生涯梦里，花韵楼高。休问断魂断处，早愁诉、魂自甚时销。恁几回、落日帘栊，小红歌歇我吹箫。
高阳台
作者：裴维安
朝代：清

花气通帘，桐阴落几，晴斋校罢虫书。小坐微吟，罗衣检试秋初。墨痕犹艳新纨扇，旧题诗、凉思何如。问年年、断句零笺，一半模糊。閒心记取蓬山影，但情和水远，意比云孤。芳信天涯，多应雁字来疏。星河牛女还逢闰，料人閒、醉梦醒无。倚西风、暗数良辰，漏箭铜壶。
高阳台·七夕
作者：裴维安
朝代：清

一雨生秋，双星候夕，年年盼说良宵。浅浅银湾，纤云何意横描。青天碧海无风浪，迟仙軿、偏是今朝。荡空阶、帘影依微，水样条条。鸾笺象管尘都浣，记笼纱秀语，往事魂销。翠软香柔，美人凉倚红蕉。天涯咫尺牵牛渚，任分飞、西雁东劳。但情波、不尽长流，甚处回潮。
高阳台·李古余遗墨这回来图
作者：裴维安
朝代：清

秋叶声乾，春华梦窄，楼台莫驻流光。往迹谁寻，溪杨著遍新霜。关河总入沧桑感，况细枝、横带垂杨。问诗心、何许天涯，立尽苍茫。閒愁不在登高处，在虫阶微雨，马背斜阳。旧话贞元，银笙休按红腔。鞭丝帽影长安道，算几经、饭熟黄粱。剩西山、城角遥青，冷照衣裳。
高阳台·长安榴花早开，先于芍药。暮春刚半，赤英在林，其气候使然耶，亦土宜之偏合也
作者：裴维安
朝代：清

桃叶情根，柽丝恨结，一枝抽影春红。照眼芳华，谁知也费东风。牡丹开后天香满，漫商量、婪尾杯浓。未愁伊、山冷燕脂，芳事悤悤。曲江黯淡飞胡蝶，想罗裙艳化，绛管图工。还伴樱桃，娇妍摘映筠笼。酸多莫怯歌欢子，长红心、草亦怜侬。暗销磨、粉艾茸蒲，廿四番中。
鹧鸪天
作者：裴维安
朝代：清

怪底余寒逼向晨。江南二月雪花新。客衣一日常三易，斟酌愁春病酒身。销画债，觅题痕。踏青耽阁闭閒门。啼莺唤醒扬州梦，别个人人第几程。
鹧鸪天·和瞻园韵
作者：裴维安
朝代：清

不断翻联衔尾鸦。辘轳心绪水田车。愁根随处生芳草，梦影逢春飘杏花。花不语，日还斜。钟情一念几曾差。十年杜牧风流减，孤负前村问酒家。
齐天乐
作者：裴维安
朝代：清

芭蕉帘外潇潇雨，丝丝散愁萦挂。建箬茶香，湘筠簟滑，刚是琼箫吹罢。红榴谢也。念珠字题襟，绣绒缄帕。梦到蓬山，万重浮翠暗于画。閒中谁共记取，便衫纹扇影，销尽清夏。病渴文园，耽吟骑省，赢得当年声价。金尊倦把。甚一卷飞香，豆花棚下。战雨西风，响檐鸣玉马。
齐天乐·对雪
作者：裴维安
朝代：清

霏银屑玉迎清晓，重檐瓦鸳平隐。树点繁英，云拖淡墨，一角辋川图本。楼台换尽。算秀入山眉，黛痕余晕。素袅春前，误他风信暗无准。梅花芳意细忖，绮怀生别感，惆怅谁问。冻减脂香，寒欺酒力，多恐轻涡娇褪。新妆腻粉。便忘了飞琼，自来丰韵。半闪窗曛，又愁晴未稳。
挽左宗棠联
作者：裴荫森
朝代：清
体裁：联

卧龙崛起湘中，尽瘁鞠躬，五丈原高风惨淡；司马著闻海外，易名永祀，千秋典重日光明。
读季布栾布列传
作者：裴谦
朝代：清

梁楚燕齐各播名，将军义气并纵横。壮夫珍重千金诺，烈士从容五鼎烹。堪羡曹邱能揖客，可怜彭越为徵兵。髡钳佣赁都非辱，有志从来事竟成。
挽郭嵩焘联
作者：裼寿春
朝代：清
体裁：联

伟望文忠文正文襄之间，海外归来，绿野共钦裴晋国；平生立德立功立言不朽，湘中后进，缁帷曾拜郭林宗。
席上赠妓
作者：褚伟
朝代：清
体裁：七言绝句

鹦鹉杯寒玉漏分，兰膏斜映石榴裙。歌残白苧人何处，肠断荆台梦里云。
送孙繁祉归盂城
作者：褚伟
朝代：清
体裁：古风

秋风薄林皋，逢君上党路。结轸回修坂，班荆且道故。人生重俦侣，岂不感迟暮。譬彼蕙兰花，芳春承雨露。譬彼双黄鹄，翱翔凌云雾。赠君绿绮琴，报我瑶华赋。寒枝不改柯，秋霜不易素。愿言结同心，永以金石固。
兰花咏
作者：褚华
朝代：清

苍烟漠漠松篁径，万朵瑶花破春冷。月明老鹤飞上天，美人下山踏花影。晓露洗，东风吹，香雾湿衣君不知。心含幽怨立许久，修蛾绿过湘江湄。
奔牛古树诗
作者：褚华
朝代：清

奔牛四树大廿围，昔曾化龙身欲飞。雷公急击一株死，三株慑伏藏僧扉。枝叶婆娑广庭里，怒吼终宵声未已。每因风雨满空时，昂首墙头望江水。浓阴六月生凉秋，中间千人坐可留。邻翁白发莫言老，见翁远祖来牧牛。五季兵戈此错处，樵斧何缘独宽汝。我来问树树应知，翠碧森森却无语。
张白云先生祠
作者：褚华
朝代：清

道人买山无一钱，今留祠宇苍松前。起家入直羽林卫，挂冠归隐知何年。甲申都城危不守，公卿迎贼拜马首。虎狼分踞九殿喧，鞭扑当阶佐行酒。尸䭾广柳贼醉歌，笑顾黄金高北斗。囊空官小公莫苦，脱身间关到乡土。栖霞寺古白云多，犹许孤臣作庵主。登州海远煤山青，君亲生死一梦醒。南都将相非我顾，后庭歌吹难为听。临春结绮倚娇娥，防江策尽唤柰何。道人自抱白云卧，世上一度沧桑过。我来吊古伞山曲，雨歇颓垣秋草绿。当时剪烛夜窗人，想见哀吟声断续。
张白云先生祠
作者：褚华
朝代：清
体裁：古风

道人买山无一钱，今留祠宇苍松前。起家入直羽林卫，挂冠归隐知何年。甲申都城危不守，公卿迎贼拜马首。虎狼分踞九殿喧，鞭扑当阶佐行酒。尸驮广柳贼醉歌，笑顾黄金高北斗。囊空官小公莫苦，脱身间关到乡土。栖霞寺古白云多，犹许孤臣作庵主。登州海远煤山青，君亲生死一梦醒。南都将相非我顾，后庭歌吹难为听。临春结绮倚娇娥，防江策尽唤柰何。道人自抱白云卧，世上一度沧桑过。我来吊古伞山曲，雨歇颓垣秋草绿。当时剪烛夜窗人，想见哀吟声断续。
月麓和尚碑
作者：褚华
朝代：清

北军夜拥都督行，帐前奇士哭失声。勤王义旅檄难起，白首眼见沧桑更。闭门懒埽空廊雪，自忆兴亡梦中说。学仙学佛两无心，此身但与尘缘绝。君不见，临安台殿荒梧楸，六皇龙种编九流。钵盛脱粟甘独茹，弗骑款段西可游。一抔遗塔青苔古，骨化王孙节弥苦。行人若吊宋遗民，岂止西台谢皋羽。
青溪栅晋尚书卞忠贞战处也上海人褚华吊而哀之为赋青溪曲
作者：褚华
朝代：清

历阳马肥怒龁刍，一夕卷甲军长驱。江头烽火寂不举，元戎安在乌毕逋。手无斧柯奈贼何，仰天自誓七尺躯。青溪有栅势亦孤，贼攻以火栅焦枯。阖门巷战死白刃，死时犹闻振臂呼。青溪栅，水瀰漫，石头城，山历乱，前有卞壶后袁粲。
次韵和杨敬斋新开小池二首·其一
作者：褚启宗
朝代：清
体裁：五言律诗

使君清似水，余润掬新池。竹近含秋早，花深得月迟。垂青峰弄髻，摇碧荇抽丝。枕漱风流在，须眉只自知。
次韵和杨敬斋新开小池二首·其二
作者：褚启宗
朝代：清
体裁：五言律诗

偃仰成丘壑，森如物外游。遥倾三泖碧，别贮五湖秋。径滑苔侵屐，檐低花拂头。夜来才小睡，清梦到罗浮。
踏叶廊联
作者：褚峻
朝代：清
体裁：联

几处好山供客座；一川寒月净尘襟。
和阗
作者：褚延璋
朝代：清

毗沙府号古于阗，葱岭千盘积翠连。大乘西来留法显，重源东下问张骞。渔人秋采河边玉，战马春耕陇上田。今日六城歌舞地，唐家风雨汉家烟。
乌鲁木齐
作者：褚廷璋
朝代：清

额鲁公孙此建瓴，天戈万里下风霆。山围蒲类分西谷，云护沙陀拱北庭。不断角声横月白，无边草色入天青。辑怀城上舒雄眺，尽把耕畴换牧坰。
今存吹
作者：褚廷璋
朝代：清

梯云劲旅倚孱颜，径出盘雕落雁间。波浪远翻图库水，风云高护格登山。千屯此日开榆塞，十箭当时阻玉关。碎叶长川流不极，犹悬边月照潺湲。
伊黎
作者：褚廷璋
朝代：清

人驱风雪兽驱烟，犹见乌孙立国年。海气万重吞丽水，山容三面负祁连。盘雕红寺朝鸣角，散马青原夜控弦。纪绩穹碑衔落日，英灵班鄂想回旋。
南平道中
作者：褚廷璋
朝代：清

南平山色佳，峰峦互陵跨。置身万绿中，衣袂与之化。晓凉风疏疏，候已殊藻夏。枫林数叶丹，感此秋气乍。逶迤上白沙，旭影林际射。坡陀八九重，高下势衔卸。进步恃前猛，稍懈力不暇。山腰簇人居，结构仿台榭。飞檐翼奔泉，百尺向空泻。潺湲赴沧峡，茶洋递迎迓。殷雷转空壑，万古阅晨夜。不厌尘根喧，濯缨就岩罅。他年傥重过，诛茅数弓借。枕漱高人踪，泉石本无价。
哈喇沙尔
作者：褚廷璋
朝代：清

风雨犹疑铁骑屯，至今沙戟有遗痕。焉耆镇启龙游远，都护城悬乌垒尊。弓挂轮台飞皎月，韧磨蒲海射晴暾。戍楼高处分襟带，山水遗经费讨论。
寻西迹诸山
作者：褚廷璋
朝代：清

寻山不厌深，远与白云合。云山互周遭，一气想输纳。团团明镜围，点点青螺匝。阴晴换朝昏，清景赴遥睫。人家梅花市，数里香复沓。溪回晓烟迷，径转残雪踏。佳游及春归，携屐兴屡惬。林峦启仙姿，洞府谢尘劫。指顾三山椒，霞气在巾屟。竟思骖青鸾，一笑左神接。
朱亭
作者：褚廷璋
朝代：清

一簇人烟密，沿缘杜若洲。市门低有树，山屋迥成楼。网影斜阳漏，帆痕宿雨收。最宜春水活，槛外狎凫鸥。
沅陵道中观夹岸诸山奇秀可喜
作者：褚廷璋
朝代：清

绿波如美人，名山似良友。故交萦梦寐，家山别已久。兹晨觌群皱，若揖若招手。彷佛会面初，合志托侪耦。或泽如少年，或苍如耆耇。或好如自爱，或奇如独负。或如望矫足，或如思頫首。或如吟耸肩，或如笑哆口。或据厂如坐，或连冈如走。或戴树如冠，或垂藤如绶。貌或庄且严，品或端更厚。质或理而文，气或静以寿。左右应不暇，仓猝遇惟偶。拟翻志乘名，一一记谁某。山花知我来，烂漫吐红黝。山鸟知我来，啾啁竞呼雊。山云知我来，滃郁自纷纠。山灵知我来，万象各开剖。昌黎赋《南山》，卓荦得未有。我笔弱不振，报之愧琼玖。层峦影摇江，一别清且浏。俯窥明镜妆，亦不我訾丑。山川能娱人，有美且兼受。
登子陵钓台
作者：褚廷璋
朝代：清
体裁：七言律诗

几人高倚石阑看，绝顶荒台数百盘。山色剩分残照紫，江波留映客星寒。苍凉雪月贤王馆，寂寞弓刀大将坛。只有磻溪殊出处，千秋两地一渔竿。
登子陵钓台
作者：褚廷璋
朝代：清

几人高倚石阑看，绝顶荒台数百盘。山色剩分残照紫，江波留映客星寒。苍凉雪月贤王馆，寂寞弓力大将坛。只有磻溪殊出处，千秋两地一渔竿。
自太湖县至宿松县境
作者：褚廷璋
朝代：清

乍入松滋雨似油，小姑想像髻光浮。秋云万本枫香驿，野水三篙桑落洲。官冷漫劳双弩候，主贤虚借八行酬。明晨吴楚分南北，灊皖龙眠是旧游。
自恩县至平原县途间积水
作者：褚廷璋
朝代：清

官衢积行潦，绕径出禾亩。纵横贸东西，登顿失前后。露叶纷拂面，风条乱捎肘。纡回深丛间，屡误问野叟。大河仍前横，半浸堤上柳。肩舆随波轩，拥卫戴而负。鸦飞类衔尾，猱度象接手。侧踔泥径横，斜奔石坡陡。一里迟及三，十步危得九。少焉赴夷涂，孤塔露平阜。村场转碌碡，篱案杂盆缶。瞥见贵客来，喧骇乃鸡狗。就阴老树根，晚风动林薮。暂解从役烦，一掬清入口。方塘水含漪，嫩碧剪秋韭。
自辰溪舟行至沪溪用玉松自溆浦至辰溪道中韵
作者：褚廷璋
朝代：清

小雨辰溪道，乘流两桨间。垂藤花䍡？，夹树鸟绵蛮。云堕仙人屋，风高帝女山。翻嫌滩意稳，不遣听潺湲。拾薪波面女，采铁岭头人。别种兼苗猓，遗风信鬼神。时清溪少瘴，戍古野余磷。往事传吴孽，茫茫感劫尘。
自辰溪舟行至沪溪用玉松自溆浦至辰溪道中韵·其一
作者：褚廷璋
朝代：清

小雨辰溪道，乘流两桨间。垂藤花䍡？，夹树鸟绵蛮。云堕仙人屋，风高帝女山。翻嫌滩意稳，不遣听潺湲。
自辰溪舟行至沪溪用玉松自溆浦至辰溪道中韵·其一
作者：褚廷璋
朝代：清
体裁：五言律诗

小雨辰溪道，乘流两桨间。垂藤花䍡𦌉，夹树鸟绵蛮。云堕仙人屋，风高帝女山。翻嫌滩意稳，不遣听潺湲。
自辰溪舟行至沪溪用玉松自溆浦至辰溪道中韵·其二
作者：褚廷璋
朝代：清

拾薪波面女，采铁岭头人。别种兼苗猓，遗风信鬼神。时清溪少瘴，戍古野余磷。往事传吴孽，茫茫感劫尘。
良乡早发
作者：褚廷璋
朝代：清

旅梦雄鸡破，肩舆纳曙光。晓寒怜半月，新霁爱初阳。鸟下芙蓉渚，虫吟薜荔墙。炊烟茅屋外，秫陇间青黄。
西域八咏额尔齐斯
作者：褚廷璋
朝代：清

西州直北势凭陵，瀚海迢遥过白登。钤泽风高奔怒马，金山雪暗下饥鹰。曾传旧壤开都伯，仅见降王保策凌。四部虫沙成底事，好将忠谨化骁腾。
西阳岭
作者：褚廷璋
朝代：清

层青何崔巍，左右束山峡。乔荫森参天，岩巘互积压。中界一线堤，登顿苦力怯。万古擅形势，风云护周匝。桓桓胡将军，昔此驻戈钑。受困伪汉余，星沈一军泣。遗容依古佛，香火阅僧腊。夜半松涛翻，犹疑阵云合。官邮孟冬初，倚筇凌巀嶪。书生愧毛锥，怀古气空慑。萧条四山风，日晚冷巾袷。惊禽向客啼，扑面堕残叶。
辟展
作者：褚廷璋
朝代：清

人间乍识龙泉碗，塞上新犁回鹘疆。旧垒烽烟留古勇，断碑榛莽没侯姜。黄驱魅碛驼鸣月，白拥天山马立霜。指点耕屯余沃壤，前庭门户重堤防。
阿尔苏
作者：褚廷璋
朝代：清

天边冰雪郁嵯峨，木素峰高朔气多。壕上射生城落雁，军前飨士帐鸣鼍。东萦姑墨千年碛，南走于阗一线河。待把方言垂竹笔，阿苏温宿浸承讹。
雅尔
作者：褚廷璋
朝代：清

多逻川外夜吹芦，雉堞新城接上腴。塞月已寒三叶护，边风犹动五单于。名藩甲卷烟消漠，健将弓开血洒芜。不是皇威宣北徼，春光谁遣遍坟炉。
游沈氏啸园
作者：褚成允
朝代：清

二百年前梦，名园是壮观。笙歌低落日，楼阁耸层峦。旧业随流水，新愁独倚阑。废兴今古事，且作等閒看。
夜行桑乾河
作者：褚成昌
朝代：清

游子苦行役，长途晓夜征。荒寒增客思，哀乐感吾情。沙软馀龙气，天寒辨马声。狂澜忧未已，何术奠苍生。
送鹤舲之菉港
作者：褚成烈
朝代：清

客中愁寂寞，大雪送君行。去路云山乱，扁舟琴剑轻。寒风吹别酒，旧雨感离情。惆怅江干望，林烟两岸平。
三都金鸡甸联
作者：褚煐
朝代：清
体裁：联

两山横界东西，是桃源路去来，问道向此间指引；一水劈开南北，到洞庭湖会合，溯源在这里分明。
安平晚渡
作者：褚禄
朝代：清

楼堞参差噪暮鸦，村氓唤渡语声哗。忽冲沙鸟瞑烟破，渐转蒲帆夕照斜。远浦不须愁返棹，晚风无事动悲笳。寒潮乍退人归后，明月孤舟漾浅沙。
沙鲲渔火
作者：褚禄
朝代：清

连冈相接聚沙汀，掩映渔舟点点萤。风定碧波明远火，光摇寒影落疏星。莫疑沧海鲛人泪，翻讶乾坤柳絮萍。惊起苍龙眠不稳，欲燃犀角烛奇形。
诸罗道中即事
作者：褚禄
朝代：清

圣朝德泽沛南东，纵目郊原茂对中。圳水春生灌溉足，露华秋重土膏融。扶桑色映曈昽日，络纬声随断续风。自愧一官无报称，好书大有慰宸衷。
题方司马独钓图
作者：褚禄
朝代：清

为政委蛇不计功，却图幽致石岩中。半生心事期秋水，千尺丝纶飏晚风。折狱名驰双阙北，伐棠人诵大瀛东。行看烦补山龙衮，未必鲈鱼属钓翁。
鸡笼积雪
作者：褚禄
朝代：清

移来琼岛是何年，积素凝华入望妍。瑞数碧鸡开运会，城依元圃说桑田。玉山岝崿光相映，银海波涛势欲连。不信炎方寒起粟，燕云迢递近中天。
鹿耳春潮
作者：褚禄
朝代：清

天然形胜待潮生，鼙鼓逢逢望欲惊。正是桃花春破浪，俨然瀛岛雨翻城。当时窃国悲浮瘴，此日长年认荡缨。竞说王师平寇日，海门如雪势峥嵘。
书感
作者：褚维垲
朝代：清

荒村寥落树无边，齐鲁征尘接蓟燕。马蹋寒沙风四起，雕盘大漠日孤悬。登车敢负澄清志，抚髀惭逾少壮年。笑问此来欲何事，朝朝犯晓走霜天。
如许
作者：褚维垲
朝代：清

如许头颅两鬓斑，移文应亦汗尘颜。一春花柳江边尽，三面风涛郭外环。借箸更休谈击贼，读书何待乞还山。旅窗岑寂终朝坐，已是身居吏隐间。
晓行即事
作者：褚维垲
朝代：清

登车残梦续沈沈，寒逐轮蹄料峭侵。枯树著霜疑是雪，远山迎日半犹阴。江南消息愁兵事，蓟北风沙倦客心。只有荒村人最乐，晓驱黄犊出平林。
湖口山行
作者：褚维垲
朝代：清

春来驱马出燕京，本拟西江取道行。时局休谈王景略，乡园愁赋庾兰成。但逢险阻心宜壮，得免流亡愿已平。三月舟车遍游历，笋舆前去又山程。
过定远
作者：褚维垲
朝代：清

十年前事在，驱马此重游。荒草迷残垒，斜阳下戍楼。赤眉余党尽，碧血故人留。判虎台边路，萧条满目秋。
过邳州
作者：褚维垲
朝代：清

邳州城外远征骖，遍眼风尘世路谙。屈指离家将一月，行程还未出江南。
九月忆舍弟
作者：褚荣槐
朝代：清

九日登高会，羁人感物华。他乡时断酒，独客罢看花。病叶秋先坠，寒林日易斜。雁行吹不断，回首渺天涯。
除夕与诸弟饮即席
作者：褚荣槐
朝代：清

腊鼓声中饯岁忙，屠苏递饮缓传觞。贫家行乐仍寒俭，老母加餐便吉祥。酒气暖融帘外雪，禅心深炷佛前香。寺钟未动晴云晓，已有春风到草堂。
崇祯宫词
作者：褚连时
朝代：清
体裁：七言绝句

日日南薰广殿风，瓷缸初进海榴红。新调于变时雍曲，诏许中书谱殿中。
秋感
作者：褚道潜
朝代：清

十年多病怕经秋，又见西风到故丘。才拙岂堪平子赋，时艰常上仲宣楼。关东白草连天恨，江左黄花满地愁。牢落此生还未了，欲从知己借吴钩。
过拂水山庄有感
作者：褚道潜
朝代：清

山斗名隳风景殊，楼台空锁劫灰余。昔年林下渔翁老，此日松间鹤唳虚。发稿并惭长乐叙，故人谁信少卿书。苍烟怪石寒泉响，流尽年光恨不除。
晚渡西兴
作者：西成
朝代：清

吴山今是主，更客越山东。半月梅时雨，一江花信风。潮平波潋滟，雾合月朦胧。向晚推篷坐，渔镫几点红。
南津口
作者：覃宏泽
朝代：清
体裁：五言律诗

南津荒寂甚，户里半蒿蓬。回望山俱合，安知楫可通。滩争三峡水，人坐一帆风。闻说黄金藏，琅函没蜃宫。
峡中即景口号
作者：覃宏泽
朝代：清
体裁：五言律诗

雄开凭雉谍，巴水隔中州。棹发江云乱，金鸣贡赋收。纸钱焚旧陌，福胙饮新篘。至喜亭何处，文忠遗爱留。
晚秋登镇镜山
作者：覃宏泽
朝代：清
体裁：五言律诗

阑若出高岭，凭栏秋气深。野田横落日，木叶下清砧。低峡寒空暮，平湖雁影沉。啸歌何处响，萧飒感微吟。
睛望东山
作者：覃宏泽
朝代：清
体裁：五言绝句

凌历晓钟清，喧喧林雀喜。开门望东山，遥见山光紫。
宋徽宗画鹦鹉
作者：观保
朝代：清

艮岳工成殿宇凉，珠帘深护海南香。闲情却试珊瑚笔，解语远胜翡翠妆。毛羽至今犹郑重，衣冠当日太仓黄。可怜家法惟书画，南渡多才有寿皇。
山居
作者：观保
朝代：清

苔磴萦纡石径封，断崖何处饭僧钟。乱云满壑不归去，知在山前第几峰。
界亭
作者：观保
朝代：清

初识沅陵路，盘陀费马蹄。寒泉湔石出，峻岭划云齐。树底窥松鼠，花间听竹鸡。连朝多细雨，磴道不成泥。
荆门晓霁
作者：观保
朝代：清

经旬磴道窘跻攀，雨雨风风未暂闲。一径遥连鱼腹国，群峰环赴虎牙关。承平戍卒投戈戟，丰稔村姑高髻鬟。偶向荆门回首望，不知身入万重山。
云封寺联
作者：观瑞
朝代：清
体裁：联

挂角何时，偶为岭上主人，犹想像千秋风度；举头欲问，可许山中置我，试管领万树梅花。
三月二十七日御青阳总戎邀游杨历岩观瀑诗以酬之兼简州佐言宝侯
作者：观荣
朝代：清

元鼎五年下南越，何暇来结山水缘。楼船一去不复返，后二千载名仍传。我闻岩中瀑布实奇绝，不数匡庐雁荡天台巅。方今总戎整以暇，胜情胜具来相延。二三好友联辔去，莺啼草绿山花妍。入山逾深路逾狭，泼眼青翠高摩天。雷声轰轰不见影，蒙茸竹树楼阁悬。纡径以入蚁穴曲，循磴而上螺纹旋。悬崖断处下无地，千尺倒挂龙蜿蜒。毛发洒然换尘骨，栩栩欲化凌云仙。灵湫喷出珠错落，神物何日潜九渊。时凌八垓作霖雨，归去抱珠深窟眠。初看出峡原一线，定知润物成千川。平原旷荡三万顷，灌溉尽作膏腴田。水源未省何处落，欲叩真宰无言诠。回头雉堞在足底，来往蚁织纷喧阗。太息红尘消白日，凡心欲悟虚空禅。从来灵境多幽閟，不遇好事谁为宣。况乎古人亦陈迹，风流难溯魏晋前。徐凝诗恶太白死，髯苏往返无闻焉。将军此来若发覆，我幸与君相周旋。题诗纪事勒之石，后起何必输前贤。雄州别驾闻此语，相视而笑为欣然。
三泉寺访王茂才
作者：观荣
朝代：清

扶杖偶然去，沿溪不知远。日入白云深，天迥丹枫晚。清磬出深壑，残雪点绝巘。披萝到梵刹，碍径松枝偃。琉璃光闪烁，龙象气偃蹇。弥勒同一龛，山蔬香积饭。君方抱佛脚，我亦迷途返。
自题小照遣怀
作者：觉灯
朝代：清

昔为行脚客，负笈辞故乡。三参海门国，一度莲花洋。莲花洋接光熙顶，去寻梅福烧丹井。绿摇海水与天浮，一洗年来诗梦冷。携筇复向双峰来，楼阁不劳弹指开。夜有鱼龙妒高卧，洪涛激石如奔雷。我住焦岩今五载，杨岐事有几人解。江头孤月此心明，苍狗白衣时见改。远公净业与谁修，空山独立愁复愁。流光似水去若此，渐觉霜花白上头。
凤山八景用朱广文韵
作者：觉罗四明
朝代：清

一峰屏立碧摩空，远峙苍茫返照中。残彩参差同冷烧，馀光缥缈逐回风。林泉彻处疑霞罩，岩壑辉时类锦丛。绝胜朝来饶爽气，携筇周顾乐无穷。
凤山八景用朱广文韵
作者：觉罗四明
朝代：清

孟阳佳句写疏棂，刺眼晴霞散作屏。山色照来千仞碧，波光蒸出万重青。轩轩似欲熏鳞翼，冉冉如将炙凤翎。圣治光华朝彩焕，普天群祝万斯龄。
凤山八景用朱广文韵
作者：觉罗四明
朝代：清

新荷出水古钱同，吐蕊迎秋曲鉴东。芳气半涵斜日净，清标一抹晚霞红。浮沉微裛疏疏雨，掩映轻翻澹澹风。欹影頖宫无限好，何须泛艇涉江中。
凤山八景用朱广文韵
作者：觉罗四明
朝代：清

片帆遥挂晓风寒，划破丹溪雪浪宽。高下势凌云鸟路，沿洄影倒荻芦滩。烟生隔浦迷兰棹，雾锁长空失鹢翰。六载饱谙尘海味，愿言西渡控归鞍。
凤山八景用朱广文韵
作者：觉罗四明
朝代：清

石秀冈峰木向荣，猱升鹭宿有馀清。日临古干苍虬象，风拂新条佩玉声。忆我也曾拖小屐，阿谁尝复识殊名。海航遥指葱茏处，绝胜王维画里行。
凤山八景用朱广文韵
作者：觉罗四明
朝代：清

蜈蜞岭畔峙灵鳌，极目苍茫激怒涛。万派腾空天共远，四围掀浪岳同高。人疑海若吹龙笛，我笑天吴奏玉璈。勘破升沉多类此，鹭鸥偕予乐陶陶。
凤山八景用朱广文韵
作者：觉罗四明
朝代：清

谁沐秋蟾潋滟生，海边群动息喧声。远停林薄冰壶洁，近浸寰瀛藻镜清。鲸眩钩沉争欲避，鹊逢轮度共为惊。舟人若问桃源路，夜半缘溪千里明。
凤山八景用朱广文韵
作者：觉罗四明
朝代：清

高张凤翅接天遥，好雨霏微淑景朝。带露沾濡高下陌，随风激荡去来潮。山家药笋肥今日，小阁琴书润此宵。寄语莎庭贤令尹，溥将膏泽慰清寥。
台阳八景
作者：觉罗四明
朝代：清

孤城日暮凝寒，整棹归人影乱。六年还往其间，几见渡头催唤。
台阳八景
作者：觉罗四明
朝代：清

水映行云吐碧，山衔晚照描红。支筇更迟月上，倾倒金樽不空。
台阳八景
作者：觉罗四明
朝代：清

沙岸烟清风定，参差小艇流萤。休哂荷蓑戴笠，恰欣蟹紫醅青。
台阳八景
作者：觉罗四明
朝代：清

盈盈初似横丝，滚滚旋同裂布。春帆取道移来，可有遗余尺素。
台阳八景
作者：觉罗四明
朝代：清

绕屋千竿掩映，飘空万派汪洋。济川我愧无具，但愿海波不扬。
台阳八景
作者：觉罗四明
朝代：清

遥峰瑞应金鸡，幽径平铺玉液。周遭石砌重重，那得柴门卧客。
台阳八景
作者：觉罗四明
朝代：清

顾盻扶桑以东，阳乌吐气如虹。海底鲸鲵惕息，群游化日融融。
台阳八景
作者：觉罗四明
朝代：清

骇浪吼声度竹，高台雨气生寒。莫道天涯寂寞，凭栏是处奇观。
安平阅武晚归
作者：觉罗四明
朝代：清

荷兰城外静鲸鲵，细柳军容振鼓鼙。旌旆冲波光闪烁，艨艟拍浪影离迷。王朝赫赫声灵远，海国桓桓步伐齐。却喜归来乘暮汐，沙灯渔火满长堤。
春日按部北路即事
作者：觉罗四明
朝代：清

行行朱盖漾青阳，岸柳墙花满路香。更喜西畴时雨足，葱茏弥望长苗秧。溪山处处罩云烟，密箐深林响百泉。隐隐竹围声远近，无腔短笛乐尧天。拈香负弩致殷勤，童叟喧传旧使君。番社久安耕耨业，糍盘竞献倍含欣。蛮娘襁负小番娃，拥立低檐语笑哗。遮莫蓬头并跣足，春来满插鬓边花。大甲溪深未易过，尤憎虎尾聚奸多。年来设戍勤持护，一道长光映绿莎。玉嶂鸡峰两度行，难驯凿齿最关情。而今揽辔重循历，须鬓霜侵又几茎。
春日按部北路即事·其一
作者：觉罗四明
朝代：清

行行朱盖漾青阳，岸柳墙花满路香。更喜西畴时雨足，葱茏弥望长苗秧。
春日按部北路即事·其三
作者：觉罗四明
朝代：清

拈香负弩致殷勤，童叟喧传旧使君。番社久安耕耨业，糍盘竞献倍含欣。
春日按部北路即事·其二
作者：觉罗四明
朝代：清

溪山处处罩云烟，密箐深林响百泉。隐隐竹围声远近，无腔短笛乐尧天。
春日按部北路即事·其五
作者：觉罗四明
朝代：清

大甲溪深未易过，尤憎虎尾聚奸多。年来设戍勤持护，一道长光映绿莎。
春日按部北路即事·其六
作者：觉罗四明
朝代：清

玉嶂鸡峰两度行，难驯凿齿最关情。而今揽辔重循历，须鬓霜侵又几茎。
春日按部北路即事·其四
作者：觉罗四明
朝代：清

蛮娘襁负小番娃，拥立低檐语笑哗。遮莫蓬头并跣足，春来满插鬓边花。
登澄台远眺
作者：觉罗四明
朝代：清

登台披素抱，极目惕深衷。鹿耳雄关险，鲲身铁锁崇。汤汤洪浪渺，霭霭白云濛。报国惭才菲，丹诚竭海东。
赤嵌城怀古
作者：觉罗四明
朝代：清

突屼孤城古渡头，苍茫独立浪花浮。南通沙岸冈山域，北锁潮门鹿耳湫。一片閒云奔石磴，三更冷月照岑楼。百年敷化波涛息，陈迹空馀供溯游。
过雁门关
作者：觉罗四明
朝代：清

叠巘悬崖藓迹斑，陡然孤峙雁门关。寄言海角南鸿少，何用云峰绝跻攀。
送余刺史宝冈秩满入觐即次留别元韵
作者：觉罗四明
朝代：清

惟君才卓荦，事业表堂皇。闽峤拊循遍，路岐姓字香。昨予衔新命，仍复到海疆。旧雨欢同地，藉商济时方。伟哉贤刺史，僚属共瞻望。偻指永朝夕，三过夏日暄。正拟资规画，言将返鹭门。君殷榆柳思，谓可谢笼樊。鲲身与鹿耳，依依雨露恩。相戒息波涛，鸣橹送朱轓。计日趋彤庭，天颜应有喜。嘉乃守东宁，下车走狂兕。果断锄稂莠，仁和护荪芷。番民勤力穑，菽粟如水火。东南千里地，宸听歌乐只。尝读月令记，孟秋缮囹圄。三年一空之，仁政群嘉予。汪汪千顷波，湛恩殆如许。达尊遍海陬，津津数德齿。况予托素心，能无感独处。独处追曩昔，会垣曾小住。君自长溪来，每每亲丰度。君旋移三山，士民望风附。继握清漳符，四野溥甘露。迟君向东来，今复看西渡。予虽筮仕久，治术未全谙。惟君早练达，馀绪更深湛。剖陈壮词色，倾听似饴甘。月白风清夜，咨诹至再三。自此易分手，擿埴每怀惭。重洋我两度，宣发半盈颠。天恩未一报，忽届无闻年。黾勉修职业，此方稍静便。望君持节来，再布泽绵绵。明春二三月，遮道迓名贤。
送余刺史宝冈秩满入觐即次留别元韵·其一
作者：觉罗四明
朝代：清

惟君才卓荦，事业表堂皇。闽峤拊循遍，路岐姓字香。昨予衔新命，仍复到海疆。旧雨欢同地，藉商济时方。伟哉贤刺史，僚属共瞻望。
送余刺史宝冈秩满入觐即次留别元韵·其七
作者：觉罗四明
朝代：清

重洋我两度，宣发半盈颠。天恩未一报，忽届无闻年。黾勉修职业，此方稍静便。望君持节来，再布泽绵绵。明春二三月，遮道迓名贤。
送余刺史宝冈秩满入觐即次留别元韵·其三
作者：觉罗四明
朝代：清

计日趋彤庭，天颜应有喜。嘉乃守东宁，下车走狂兕。果断锄稂莠，仁和护荪芷。番民勤力穑，菽粟如水火。东南千里地，宸听歌乐只。
送余刺史宝冈秩满入觐即次留别元韵·其二
作者：觉罗四明
朝代：清

偻指永朝夕，三过夏日暄。正拟资规画，言将返鹭门。君殷榆柳思，谓可谢笼樊。鲲身与鹿耳，依依雨露恩。相戒息波涛，鸣橹送朱轓。
送余刺史宝冈秩满入觐即次留别元韵·其五
作者：觉罗四明
朝代：清

独处追曩昔，会垣曾小住。君自长溪来，每每亲丰度。君旋移三山，士民望风附。继握清漳符，四野溥甘露。迟君向东来，今复看西渡。
送余刺史宝冈秩满入觐即次留别元韵·其六
作者：觉罗四明
朝代：清

予虽筮仕久，治术未全谙。惟君早练达，馀绪更深湛。剖陈壮词色，倾听似饴甘。月白风清夜，咨诹至再三。自此易分手，擿埴每怀惭。
送余刺史宝冈秩满入觐即次留别元韵·其四
作者：觉罗四明
朝代：清

尝读月令记，孟秋缮囹圄。三年一空之，仁政群嘉予。汪汪千顷波，湛恩殆如许。达尊遍海陬，津津数德齿。况予托素心，能无感独处。
净业湖
作者：觉罗固兴额
朝代：清

水长疑无岸，蒲深自有风。鸳鸯间浦外，笭箵漾波中。旧识渔家子，轻舟莲港东。何时此相见，蓑笠出花丛。
何玉史索观香南精舍宋拓圣教第本题长歌代跋因次元韵答之
作者：觉罗崇恩
朝代：清

永和九年春禊罢，临河一序矜初写。真迹鼠茧閟幽宫，模本欧虞各腾驾。古德慈悲惧散逸，妙腕玲珑运神化。织珠为衣了无缝，融金铸镜光四射。因之圣教广流布，欲与兰亭互陵跨。谬说昔被子固惑，院体曾为通微诧。抵鹊昆山未知宝，获雉陈仓乃称霸。东洲居士书学精，慧眼能窥古贤罅。虞褚尚难逃斥呵，赵董那不担惊怕。独于仁师颇倾倒，谓虽集书犹蕴藉。敝斋翠墨兹甲观，秘笈黄庭轶丙舍。棐几今传拟星凤，叠石何敢方嵩华。品题洵足永千秋，鉴赏尤宜清九夏。两家书画舫中珍，奕奕虹光生午夜。
净业湖雨小憩僧舍得句有怀李四侍郎次雷字韵
作者：觉罗崇恩
朝代：清

黑白云花涌作堆，芙蓉墉外殷轻雷。风从荇藻交时见，雨自菰蒲响处来。投树禽喧山寺暝，荷蓑人去野花开。每逢佳景思君共，恨不僧寮话茗杯。
初夏郊居杂兴
作者：觉罗崇恩
朝代：清

古寺双桥外，清渠五柳前。开门赏疏豁，卜地得幽偏。墟里通渔市，人家隔水田。夕阳间倚仗，林壑倍苍然。野色开平楚，湖光纳一亭。彩虹澄霁影，白鸟破空青。波漾层层绣，山围叠叠屏。翛然真意远，行药过前汀。
初夏郊居杂兴·其一
作者：觉罗崇恩
朝代：清

古寺双桥外，清渠五柳前。开门赏疏豁，卜地得幽偏。墟里通渔市，人家隔水田。夕阳间倚仗，林壑倍苍然。
初夏郊居杂兴·其二
作者：觉罗崇恩
朝代：清

野色开平楚，湖光纳一亭。彩虹澄霁影，白鸟破空青。波漾层层绣，山围叠叠屏。翛然真意远，行药过前汀。
太史再和前韵三叠和之
作者：觉罗崇恩
朝代：清

奇兵屡出不容罢，其势有如建瓴泻。九霄鹰隼奋一击，千里驽骀烦十驾。仙人啸树猿殊灵，陈编食字蠹曾化。各有微尚寄锻屐，未可强同执御射。听经猛虎犹能驯，斫阵生驹讵难跨。米颠洁癖不受污，子京印痴何足诧。缪篆虽变尚存古，分隶兼陈近杂霸。古人墨妙附骥尾，小玺红泥补诗罅。精斯入赏多取憎，古乃足珍俗可怕。间寻幽事细商榷，静镇狂澜遥慰藉。水退三篙笞上堤，云消数朵山当舍。袖中奇石富东海，箧里残碑影西华。翡翠啾啾响竹秋，蜩蝉寂寂过槐夏。向时奕垒审孤虚，池上开樽卞凉夜。
太史次前韵见答复小书便面以赠称许过情感愧交至叠韵奉报
作者：觉罗崇恩
朝代：清

斧柯未烂敲棋罢，梧竹凉阴似水泻。问奇我自勤载酒，逭暑君毋轻命驾。吏散空庭领鹤行，昼长高枕随蝶化。佳箑传来诗句新，小字精能光彩射。险韵苏黄最善押，盛名元白亦飞跨。论书得间岂刻苛，鉴古识真戒虚诧。独有千古俯余子，坐拥百城成二霸。君藏宝墨紫琼珍，我弄珠泉青玉罅。拍手清歌鸥鹭驯，横空硬语蛟螭怕。奇编插架恣涉猎，古拓堆床日枕藉。研金叩石参半解，喝月呼云退三舍。狂来酒渴吸长江，兴到书豪擘太华。投分愧为东道主，随缘喜结西湖夏。翱翔文海拜诗王，麟篆降祥扪九夜。
登千佛山
作者：觉罗廷奭
朝代：清

几日重阳过，来登近郭山。人行秋色里，峰倚乱云间。鲁树千重出，齐烟九点闲。新诗聊可写，收付锦囊还。
自上津赴边界防堵宿槐树沟口题壁
作者：觉罗恒庆
朝代：清

默祝烽烟靖，书生学掌兵。深山秋试马，细雨晚屯营。令易千军肃，诗难五字精。溪流喧子夜，不寐听鸡声。
野兴
作者：觉罗成桂
朝代：清

川原望曷极，薄暮不知还。或有鸣琴者，深林早闭关。我来流水外，秋在夕阳间。此意谁同喻，归云态自閒。
题傅凯亭画山水
作者：觉罗成桂
朝代：清

半世撄尘网，襟怀总不羁。但看《高士传》，每与鹿门期。妙手写生处，幽人坐息时。上衣山翠好，林壑结相思。
乌家更
作者：觉罗桂芳
朝代：清

惊风匿白日，山深路如漆。乌店灰烬余，一二破土室。老叟迓客坐，欲语神惨栗。自言就木年，平头六十一。有男己娶妇，菽水欢绕膝。更有乳下孙，调弄慰衰疾。昨月寇突至，仓猝生离别。我老骨髓乾，欲逃逃不脱。长跪乞贼怜，股悚甘嗔喝。筛簸我稻粱，颠倒我裋褐。一棺久待死，斧作薪柴艺。胆裂潜吞声，贼去幸复活。近稍集流亡，初从乱离说。云我子恋妇，十步每九蹶。更有襁褓儿，呱呱难舍决。大半落贼手，残害为异物。敢望骨肉欢，异时聚蓬筚。但愿抚其尸，一洒眼中血。天明叟出门，扶杖寻儿骨。
乌家更
作者：觉罗桂芳
朝代：清
体裁：古风

惊风匿白日，山深路如漆。乌店灰烬余，一二破土室。老叟迓客坐，欲语神惨栗。自言就木年，平头六十一。有男己娶妇，菽水欢绕膝。更有乳下孙，调弄慰衰疾。昨月寇突至，仓猝生离别。我老骨髓乾，欲逃逃不脱。长跪乞贼怜，股悚甘嗔喝。筛簸我稻粱，颠倒我裋褐。一棺久待死，斧作薪柴艺。胆裂潜吞声，贼去幸复活。近稍集流亡，初从乱离说。云我子恋妇，十步每九蹶。更有襁褓儿，呱呱难舍决。大半落贼手，残害为异物。敢望骨肉欢，异时聚蓬荜。但愿抚其尸，一洒眼中血。天明叟出门，扶杖寻儿骨。
塞原极目
作者：觉罗桂芳
朝代：清

晓风忽已肃，匹马寒垣深。石乱泉声咽，山多野气沈。边沙埋短草，秋雨暗长林。见猎不能喜，渐非年少心。
对酒
作者：觉罗桂芳
朝代：清

对酒不能饮，尊前唤奈何。眼中英物少，青史故人多。肝胆向谁沥，江河有逝波。身留一剑在，中夜手摩挲。
恭和御制观海元韵
作者：觉罗桂芳
朝代：清

东海渺无际，空濛接九旻。层楼吞灏气，大地绝苍垠。浪稳蛟龙静，航通玉帛陈。纳川情并效，向若轨堪循。嘘蜃还成市，翔乌不待晨。沙明潮应月，苔润石知春。已息阳侯阵，谁扶飓母轮。蓬莱真咫尺，岛屿一微尘。鹏路盘青霭，鳌峰耸碧珣。荡空云鹤影，泛棹斗牛津。作赋曾工木，求丹欲笑秦。披图书是玉，放眼界为银。鲽献能怀德，鲛输已化嚣。边铺霞锦烂，面拭镜光新。旋吉依秋节，流观仰帝巡。添筹颂黄屋，万象尽含淳。
恭和御制观海元韵
作者：觉罗桂芳
朝代：清
体裁：五言排律

东海渺无际，空濛接九旻。层楼吞灏气，大地绝苍垠。浪稳蛟龙静，航通玉帛陈。纳川情并效，向若轨堪循。嘘蜃还成市，翔乌不待晨。沙明潮应月，苔润石知春。已息阳侯阵，谁扶飓母轮。蓬莱真咫尺，岛屿一微尘。鹏路盘青霭，鳌峰耸碧珣。荡空云鹤影，泛棹斗牛津。作赋曾工木，求丹欲笑秦。披图书是玉，放眼界为银。鲽献能怀德，鲛输已化鳞。边铺霞锦烂，面拭镜光新。旋吉依秋节，流观仰帝巡。添筹颂黄屋，万象尽含淳。
枣阳妇
作者：觉罗桂芳
朝代：清

侵晨过襄阳，扑面腥风吼。贼去但空村，孑遗靡鸡狗。人肉缠草根，狼藉不速朽。流亡未敢归，满地饥乌走。猛闻人呻吟，悲酸拙破牖。马挝启其门，中有垂死妇。听妇哭致辞，欲语气先呕。噫昔初病时，问讯烦姑舅。良人意殷勤，床前时执手。一朝闻寇至，骨肉分离陡。各思全身命，弃我如敝帚。谁希盗贼怜，不死活亦苟。恍惚十余日，水浆未入口。所恨不知饥，形气尚缠纠。奋飞苦不能，残生岂持久。不愿赐良药，不愿分乾糗。愿污腰间刀，游魂瘗荒阜。乾坤莽风尘，群盗恣芟蹂。却愁乐死人，丧乱随时有。
浦口临江楼用壁间韵
作者：觉罗桂芳
朝代：清

独上高楼眼界空，茫茫百感忽无穷。祥金或恐遗沙外，阳鱎何由入钓中。幸已此心盟水白，却愁老眼障纱红。醉翁门下重传附，可许根因证始终。
营夜
作者：觉罗桂芳
朝代：清

月色如霜照满营，终宵鼙鼓杂金钲。人眠枯草寒无寐，马齧空槽夜有声。诸将运筹纾圣虑，四郊多垒耻吾生。自看身手非无用，投笔从今学论兵。
送呈山尊学士乞养归里
作者：觉罗桂芳
朝代：清

相逢未放酒杯空，十载交深意气中。豪迈君真兴不浅，疏狂我亦趣微同。当筵颇恕歌儿醉，投辖何妨坐客穷。一纸陈情忽归去，扣门告别太匆匆。
题宋高宗中兴瑞应图
作者：觉罗桂芳
朝代：清

嘉应祠前遮道哭，肃王一去康王独。太清图籍已飞灰，蜡诏还从发中读。此时决计果收京，进垒澶渊事可成。半夜旌旗应改色，一时将帅旧知名。大义孤忠不见用，十三连战真堪痛。灵武原同拥戴功，赤符翻借丹青重。萧郎画笔最称工，祇向凉堂洒墨浓。可解狂呼图铁象，那能痛饮绘黄龙。伤心句践兴亡地，花月茫茫天亦醉。郡壁才题誓愿诗，学宫已换忘仇字。中原狐兔尽何难，长弓大箭空据鞍。一鞭快渡夸冰合，半臂遥传任雪寒。云暗旧都不识路，黄袍梦醒浮江去。难为阿母祝棋心。苦恋前身射潮处。湖山如画已模糊，粉本偷传北地无。可惜茴香无瑞应，空教拾得中兴书。
涿州
作者：觉罗桂葆
朝代：清

日南要郡重经过，城垣高耸形巍峨。沙迹渐侵胡良岸，柳色暗绿先锋坡。车扉两版客梦稳，蹇赢一双铃语和。西山留人太无赖，迢迢百里堆青螺。
湖上大雪作歌
作者：觉罗桂葆
朝代：清

重重叠叠云气围，苍苍凉凉湖浪稀。元冥司令理应尔，雪花如片漫天飞。逆风行船马脱鞿，碎冰琤瑽喧石埼。远峰埋没近峰峭，低桥明洁高桥巍。葛岭松篁绿愈静，栖霞枫丹红赐绯。南屏钟声凝翠微，气候凛冽僧扃扉。逋翁骑鹤天外归，坡老撰杖林间晞。相逢一笑戛乌榜，轻蓑催换渔人衣。湖楼疥壁去腊尾，秃毫忍冻淋漓挥。几痕鸿爪忽到眼，枨触吟兴呼妃豨。我本左司旧宾客，两年湖侧疏嘲讥。乾坤更幻游世界，天意不薄人难违。暝禽啼空导归路，船唇篷背生光辉。逝将呼朋诣绝顶，吴山残雪供攀依。
仲春七日朱抚军邀至湖上偶成
作者：觉罗满保
朝代：清

山水清音晚更调，梵宫随处可逍遥。篮舆穿碧闻溪响，雪岸抽黄见柳条。谈笑暂时抛案牍，堤防终日为江潮。舣舟且向孤山去，携取寒香到酒瓢。
韬光
作者：觉罗满保
朝代：清

户外双峰散午晴，江湖分绕越王城。何当留宿山僧榻，破晓来看海日生。
惨别离
作者：觉罗舒敏
朝代：清

吁嗟乎，惨别离，迢迢后会殊难期。慈亲相送泪如绠，哀儿万里戍条支。条支虽远君恩近。君儿首路心勿悲。谆谆母训犹在耳，未得生还弟先死。玉门东望白云重，隔断音尘六千里。回思车马出城东，缟素征衣血泪红。狱吏催行怒如虎，谁为隐籍悲途穷。嘉峪关前北风吼，惊沙扑面怪石走。不辨东西天黑黄，雪压征裘大于手。相逢异地尽戎羌，毳帐连云客断肠。喁喁不解作何语，意似怜我来殊乡。纵横虎爪留霜碛，疲马蹒跚宿戈壁。荒烟冷月四无人，鬼哭狐嗥动心魄。滔滔岁月如惊波，泪痕渍透鲁阳戈。生死吞声向前去，举头天外塞鸿过。塞鸿过，不寄乡书奈汝何。
秋夜
作者：觉罗舒敏
朝代：清

秋风秋雨逗秋寒，拥被才醒夜未阑。老屋镫昏蛩语涩，荒城笳断雁声酸。壮怀磊落知心少，世路崎岖入脚难。屈指愁肠真百结，年来乡里幸平安。
自酌
作者：觉罗舒敏
朝代：清

何日唱刀环，伤心醉里颜。无文难吊屈，有笔欲投班。客泪多于雪，离愁重似山。鸡竿知有待，秣马喜生还。赤脚踏层冰，艰难气倍增。问年新戍卒，晞发老禅僧。忆别诗千首，消愁酒数升。古来河朔饮，浮白记吾曾。
自酌·其一
作者：觉罗舒敏
朝代：清

何日唱刀环，伤心醉里颜。无文难吊屈，有笔欲投班。客泪多于雪，离愁重似山。鸡竿知有待，秣马喜生还。
自酌·其二
作者：觉罗舒敏
朝代：清

赤脚踏层冰，艰难气倍增。问年新戍卒，晞发老禅僧。忆别诗千首，消愁酒数升。古来河朔饮，浮白记吾曾。
访浦谦斋扣云昆季夜话
作者：觉罗舒敏
朝代：清

北窗一梦觉，夕阳已西隤。念我素心人，蹑履来高斋。新诗入超妙，清谈杂诙谐。幽兴犹未已，忽惊鼓角催。相送及柴门，月明松径苔。此境殊不恶，应系他年怀。
途次松树塘大雪
作者：觉罗舒敏
朝代：清

枕戟提戈万里天，雪深没胫马愁前。昌黎当日蓝关去，祇说潮阳路八千。
六巡使见示长句却寄
作者：觉罗雅尔哈善
朝代：清

愧非磊落青云士，快读缠绵白雪歌。遥想登楼吟眺处，乡心应较月明多。千首诗酬酒一瓶，海波不动远峰青。三台座待归帆速，夜夜开帘望使星。自昔相看气味真，紫薇花放玉堂春。我今飘泊沧江外，风雨联床忆故人。
六巡使见示长句却寄·其一
作者：觉罗雅尔哈善
朝代：清

愧非磊落青云士，快读缠绵白雪歌。遥想登楼吟眺处，乡心应较月明多。
六巡使见示长句却寄·其三
作者：觉罗雅尔哈善
朝代：清

自昔相看气味真，紫薇花放玉堂春。我今飘泊沧江外，风雨联床忆故人。
六巡使见示长句却寄·其二
作者：觉罗雅尔哈善
朝代：清

千首诗酬酒一瓶，海波不动远峰青。三台座待归帆速，夜夜开帘望使星。
再答六司谏
作者：觉罗雅尔哈善
朝代：清

思君正咏池塘句，忽接鱼笺笑口开。狂态于今犹未减，素心依旧不须猜。采风已有诗千首，遣兴何妨酒百杯。同在天涯怀凤阙，几时联辔入燕台。
人日雨用曾宾谷中丞为扬州都转时人日游焦山唱和诗韵
作者：觉诠
朝代：清

人日登高阁，窗含碧海烟。雨留花外客，春入水中天。树隔层岩峭，山开一洞圆。蜗牛庐尚在，高卧有焦仙。
观音崖晚眺
作者：觉诠
朝代：清

悬崖峭壁石玲珑，入竹穿云一径通。行到别峰回望处，半江潮带夕阳红。
挽左宗棠联
作者：解煜
朝代：清
体裁：联

是汉武侯宋武襄一流人物，忆昔东瓯弭节，西陇拓疆，草木亦知名，锡爵酬庸书上考；与胡文忠曾文正并起湘江，惟公望重汾阳，寿同潞国，后先相济美，将才相业炳千秋。
九日有感
作者：解秉智
朝代：清

献策前年滞帝乡，伤心又度一重阳。凄凉院宇池无菊，落拓功名鬓有霜。诗为感怀聊寄咏，酒因酬节勉衔觞。客亭莫话登高事，望眼何曾到北堂。
挽吴可读联
作者：解锡桂
朝代：清
体裁：联

一疏动天颜，所言者大；千秋论臣节，如公其难。
朱伯韩观察过荆州以诗文见示
作者：言南金
朝代：清

白傅歌传新乐府，望溪家数旧文宗。匡时经济谁为用，奖士风流世罕逢。十驾不辞期策驽，三年枉学悔屠龙。似闻柏枧还山去，京国何人载酒从。
读冯鲁川廉访微尚斋诗集书后
作者：言南金
朝代：清

大雅久不作，旷世还相求。古人志风教，落落殊难酬。皇荂说里耳，与时俱迁流。正变代相乘，去古日以悠。鲁川冯公诗，温厚清且遒。讽劝意言外，微显赅春秋。柏枧山木长，高风不可留。缅怀金石契，斯诣今谁俦。
偕谭次山访张丈谦庵不值
作者：言友恂
朝代：清

江鲍当时体，流传遂至今。廿年仍旅食，三叹有遗音。花鸟春城丽，鱼盐小市深。闲云无处所，寂寞对双林。二妙吾何有，空怀江上樽。春云低渡水，草色细侵门。坐觉溪山晚，间闻鸟雀喧。寥寥千古意，浩荡欲谁论。
偕谭次山访张丈谦庵不值·其一
作者：言友恂
朝代：清

江鲍当时体，流传遂至今。廿年仍旅食，三叹有遗音。花鸟春城丽，鱼盐小市深。闲云无处所，寂寞对双林。
偕谭次山访张丈谦庵不值·其二
作者：言友恂
朝代：清

二妙吾何有，空怀江上樽。春云低渡水，草色细侵门。坐觉溪山晚，间闻鸟雀喧。寥寥千古意，浩荡欲谁论。
夜登空灵岸
作者：言友恂
朝代：清

大江夜流深，悬岩当我前。何人擘怪石，置兹千尺巅。老龙喘开口，走避秦皇鞭。到此不得阖，吞吐生云烟。帝恐渴欲死，昂头吸百川。神工凿舌底，喷薄华池泉。白日古不到，沈沈通九玄。是时悲风动，波涛暗无边。惝恍百灵集，暝坐惊老禅。陟降已千险，冥搜不敢先。归舟静人语，恐有痴龙眠。怅然此灵境，结想蹑飞仙。
次韵黄山人送春
作者：言友恂
朝代：清

落拓青袍岁十周，韶华如此镇生愁。天连芳草迷春望，红到斜阳但酒楼。别恨难邀花共语，间情不逐水东流。自怜去住无长策，可识丰城宝气浮。
题魏布衣致陈恪勤书次沈栗仲大令韵
作者：言友恂
朝代：清

抢洲先生真丈夫，睥睨权贵如庸奴。圣明昭鉴臣不孤，九死一生脱囚拘。长安风雪岁逼除，车声槛槛来蓬庐。使者出札径尺余，论议不数鸿都儒。将以白粲明区区，愿公一节保厥初。斯人为谁市井徒，授粲非阿谀。索之渺尔随鸥凫，心系魏阙身江湖。座间何人援长须，轶事往往流枌榆。辅翼盛德当非诬，此帖古意犹黄虞。山中儒生儋石无，夸食糠覈肥不癯。贷粟监河计良迂，索米仁祖徒烦拿。但愿遗天下食如赐酺，坐见春阳一气回槁枯。兹志未遂长嗟吁，得钱且就村醪沽。青天白云自卷舒，底用咄咄空中书。
北固
作者：言娱卿
朝代：清

金焦鼎峙海云横，山势西回铁瓮城。六代风烟镕石壁，五州锁钥枕江声。楼船夜啸南徐市，画角秋严北府兵。遥望佛狸祠下路，神鸦社鼓旧连营。江介西风日夜闻，城头落叶草纷纷。楚天萧瑟秋无际，吴渚微茫望不分。潮落鼋鼍沈海气，霜清鹰隼下蛮云。苍然暝色淮东满，独倚危栏到夕曛。
北固·其一
作者：言娱卿
朝代：清

金焦鼎峙海云横，山势西回铁瓮城。六代风烟镕石壁，五州锁钥枕江声。楼船夜啸南徐市，画角秋严北府兵。遥望佛狸祠下路，神鸦社鼓旧连营。
北固·其二
作者：言娱卿
朝代：清

江介西风日夜闻，城头落叶草纷纷。楚天萧瑟秋无际，吴渚微茫望不分。潮落鼋鼍沈海气，霜清鹰隼下蛮云。苍然暝色淮东满，独倚危栏到夕曛。
春暮吟
作者：言娱卿
朝代：清

江城玉笛飞春寒，芳草夜绿天南端。韶华弹指逐流水，满袖春风吹紫兰。少年竹乐未应晚，鸣筝不惜为君弹。楼头一曲东风喜，帘幕重重自卷起。当门乌桕嘶紫骝，经过臣里东家子。十千买醉颓玉山，当垆歌哭谁知己。醉呼明月凌沧洲，海水可煮人间愁。碧城落花昨已扫，彩云飞下白玉楼。明镜朱颜岂长好，当筵且脱千金裘。东风饮汝一杯酒，莫遣桃花笑不休。
春江词
作者：言娱卿
朝代：清

天际桃花水，年年向海流。东风吹客去，相送几登楼。坐惜江波晚，参差碧叶浮。谁封三百斛，远寄董糟丘。
偶书
作者：言忠贞
朝代：清

荒凉陋巷称贫居，忘却人间岁已除。酒不浇愁缘量浅，诗难脱俗愧才疏。閒梳白发千丝短，老寄红尘百计虚。叹息繁华容易谢，春风无力枉吹嘘。
元旦
作者：言忠贞
朝代：清

红烛光中度岁除，云鬟略整不须梳。清晨献罢椒觞后，仍对梅花读古书。
咏梅
作者：言忠贞
朝代：清

偶见村梅放一枝，怜花寂寞笑花痴。孤山空嫁林和靖，冷月清霜只自知。
外得海门校官赴任半月音杳感成
作者：言忠贞
朝代：清

宦游敢惜受风尘，此去天涯正小春。海上潮声惊客梦，闺中镫影瘦离人。程非千里音何杳，日似三秋语始真。莫怪相思曾化石，偶然分手已伤神。
寒夜不寐有感而作
作者：言忠贞
朝代：清

帘外宵深露渐凝，手挥老泪欲成冰。五更寒逼三椽屋，四面风欺一点镫。梦后徒生寻梦想，人间久住恐人憎。凭栏细数从前事，落月疏钟感不胜。
岁暮偶成
作者：言忠贞
朝代：清

一身贫病又残年，百事艰难在眼前。无赖诗魔偏冷落，有情愁绪最缠绵。风云变态诚如梦，冰雪为肠不耐煎。试看梅花清彻骨，几曾开到好春天。
悲外偶作
作者：言忠贞
朝代：清

梦中寻梦梦无痕，梦醒凄凉不可论。水复山重悲远道，乌啼月落盼归魂。未亡转觉身多累，独活难如草有根。坐对遗容成一叹，居然梁案共晨昏。
悼外
作者：言忠贞
朝代：清

别具棱峥骨相清，读书原不慕公卿。一官贫到无长物，七秩年犹累至情。南浦帆归才几夕，西河泪尽痛今生。只知重作天涯计，遽尔寻儿地下行。
除夕偶成
作者：言忠贞
朝代：清

年除俗事本寻常，论到贫家分外忙。检点敝裘谋质库，安排清酌奠灵床。门无爆竹迎新岁，瓶有梅花送暗香。料得九原尤寂寞，纸钱能否买春光。
风阻
作者：言忠贞
朝代：清

随宦寒冬海上游，停帆薄暮感离愁。潮原有信迎来客，风若多情阻去舟。四野鸟声喧似曙，半弯月影淡于秋。却输渔父安閒甚，静傍芦花下钓钩。
贺沈铭昌母七十寿联
作者：言敦源
朝代：清
体裁：联

世俗造次那得至；人生七十古来稀。
隐湖
作者：言敦源
朝代：清

舟泊东湖南，欲寻汲古阁。七星桥且圮，阁址久零落。遥遥数百年，藏书晏楹凿。经史子集罗，汉唐宋元各。秘籍结古欢，孤本搜旧着。班固志九流，刘向辑七略。南面拥百城，雅癖过专壑。钱氏绛云楼，区分约和博。马氏玲珑馆，相应若管钥。专力在校雠，扫叶与陨箨。犬台泰壹讹，壮月牡丹愕。海内资灌输，流传遍京洛。人事叠兴衰，堕梦浑如昨。冷摊市估骄，善价书痴约。兰亭日以减，精椠良足乐。怀古思结绳，竹书虞简错。汉魏写缥囊，载徒欣有托。石经开元镌，木板孟蜀削。南监朱明始，永乐大典作。四库更四阁，圣清规模廓。挟以万乘力，乃如竹就篗。持较毛子晋，尉陀真汉若。
马厂
作者：言敦源
朝代：清
体裁：七言绝句

蘋波初汎木兰艭，春水船儿打桨双。最好日斜风力足，女墙帆影落晴窗。
马厂
作者：言敦源
朝代：清

蘋波初汛木兰艭，春水船儿打桨双。最好日斜风力足，女墙帆影落晴窗。
示周大曹四叠韵
作者：言有章
朝代：清

孔舆墨突为谁忙，治国真如卜式羊。奇气尚堪凌海岳，天心底事有冰霜。且拌觞咏依金谷，绝羡升平到柏梁。欲判从违问詹尹，黄钟何地许高张。
沂州二疏散金台
作者：言朝标
朝代：清

疏傅功名善自完，土书早脱侍臣冠。得还故土真奇福，难乞闲身是达官。祖帐一时增叹息，画图此日共传观。台前过尽怀金客，谁解归谋故旧欢。
湖田雨望
作者：言朝标
朝代：清

细雨溟蒙一望间，水村如画傍湖山。烟笼远树浮青盖，云拥高峰湿翠鬟。归寺僧穿双屐去，扶犁农着短蓑还。偶耕招隐人何处，泥滑声中鸟语间。
羊流驿访羊太傅宅
作者：言朝标
朝代：清

昔看岘首山亭记，今读羊流驿路碑。落日飞鸦寻故里，春风下马拜荒祠。功名到此真无愧，魂魄归来定有知。一片孤忠留让表，笑他学步庾元规。
自挽联
作者：言朝标
朝代：清
体裁：联

始笑生前徒自苦耳；既知去处亦复陶然。
雨宿汝坟禅院次壁间鲍雅堂前辈留赠寺僧韵
作者：言朝标
朝代：清

欲寻彼岸叹迷津，暂对山僧面目真。暮雨留车成小住，寒云锁寺不知春。子将月旦寻遗论，明远风怀信可人。记取汝坟桥畔路，重来桑下证前因。
挽左宗棠联
作者：言树勋
朝代：清
体裁：联

世交敦父辈，昨岁都门晋谒，下问殷勤，拜别荷兼金，犹许粤防将擢用；神武代天威，曩年边塞奠安，备尝艰苦，定和才释甲，尚忧夷务计来兹。
挽郭嵩焘联
作者：言树勋
朝代：清
体裁：联

千寻大树阴，叹旧部铭恩，追随节钺，重洋奉使，博望仙槎，犹期再起东山，论功定冠中书令；三世通家谊，念先人遗稿，椽笔留题，哲嗣清芬，苔岑结契，何意遥瞻北斗，感逝翻成有道碑。
挽郭嵩焘联
作者：言汝楫
朝代：清
体裁：联

任鼓当时之谤，难湮后世之名，只看道德文章，彪炳千秋修史笔；持躬一矢方刚，接物一敦笃厚，无尽孤怀卓识，苍茫九地老臣心。
登姑苏城楼
作者：言然
朝代：清

雉堞晴开倚碧空，百花深处馆娃宫。美人歌舞流云外，相国祠堂落照中。野烧烟荒迷远树，寒江沙涨起长风。多情独有青青草，引得牛羊一径通。
金陵
作者：言然
朝代：清

埋金谁道帝星悬，花草吴宫事渺传。百战山河雄半壁，六朝风雨冷残年。举杯对酒原非策，挥麈清谈却尚玄。惟有秦淮一输月，夜深依旧照江天。
挽张之洞联
作者：言雍然
朝代：清
体裁：联

宰相独好儒，共说斯文应未丧；苍生今失仰，愈知一羽渺难攀。
挽张百熙联
作者：言雍然
朝代：清
体裁：联

此日足可惜，不忍遽辞，想倦眼弥留，尚欲绸缪阴雨；我怀焉所穷，寄之一痛，幸遗规具在，相期僤衍九州。
挽石煦兄联
作者：詹应甲
朝代：清
体裁：联

老泪我无多，数落落晨星，从此骅骝空冀北；雄才君未尽，叹茫茫泉路，相随鸿雁到荆南。
挽张百熙联
作者：詹瑶光
朝代：清
体裁：联

广夏育英才，提倡多士向风，家有塾，党有庠，勤学端推韩吏部；炎方施教泽，追念我公遗爱，通经术，知时事，建祠当继阮仪徵。
励志诗
作者：计元坊
朝代：清

青青园中林，并望成嘉树。或者干云霄，或者苦颠仆。岂真托根殊，亦异灌溉故。人力不滋培，栋梁安得具。而何蚩蚩氓，荣落委天数！士人乏奇才，动辄咎贫贱。岂处贫贱中，抱负遂难见？曲逆方宰肉，一乡已称善。诸葛当躬耕，三分定佐汉。内反无足凭，气馁徒炫乱。不见玉韫山，与石自有辨。鸩毒惟晏安，古人戒自适。所以陶士行，运甓日累百。破贼石头下，精勤由素积。奈何卑栖士，嗜懒如有癖。志为气之帅，志锐气自役。原师闻鸡入，无蹈嵇阮迹。
励志诗·其一
作者：计元坊
朝代：清

青青园中林，并望成嘉树。或者干云霄，或者苦颠仆。岂真托根殊，亦异灌溉故。人力不滋培，栋梁安得具。而何蚩蚩氓，荣落委天数！
励志诗·其三
作者：计元坊
朝代：清

鸩毒惟晏安，古人戒自适。所以陶士行，运甓日累百。破贼石头下，精勤由素积。奈何卑栖士，嗜懒如有癖。志为气之帅，志锐气自役。原师闻鸡入，无蹈嵇阮迹。
励志诗·其二
作者：计元坊
朝代：清

士人乏奇才，动辄咎贫贱。岂处贫贱中，抱负遂难见？曲逆方宰肉，一乡已称善。诸葛当躬耕，三分定佐汉。内反无足凭，气馁徒炫乱。不见玉韫山，与石自有辨。
述兴
作者：计元坊
朝代：清

人方危苦时，薄施辄感德。自昔奸雄辈，持此罗上客。蔡邕依董卓，有才而无识。受恩旋杀身，士贵能挺特。所以孟夫子，餔醊戒乐克。
从军行
作者：计善
朝代：清
体裁：七言绝句

羽书昨夜发诸营，匹马交河踏雪行。收得思乡未乾泪，入云孤角又三声。
赠张洁宫先生
作者：计善
朝代：清
体裁：五言律诗

舌在轻为相，身閒忘列侯。未酬黄石略，先爱赤松游。坐竹觞移月，看芦枻弄秋。曲江风度老，祗合韦编求。
题菊
作者：计善
朝代：清
体裁：七言律诗

自怜霜节计蹉跎，不向春风照绮罗。栗里醉来山气夕，洞庭愁去水曾波。清芬历历传高士，寒影垂垂对素娥。一自白衣成往事，空馀山径独悲歌。
龙光吟
作者：计善
朝代：清
体裁：古风

黄舆之英化金铁，飞入洪炉煅霜雪。拟将锐采照人寰，指定风云见澄澈。越工欧冶亲为之，秦客薛烛称绝奇。错镂金环锁琼匣，龙吟幽寂谁能知。便向丰城同蠖屈，紫电凌霄诉沉郁。司空固是神明君，拔出重渊表灵物。太阿感泣龙泉愁，此恩卓绝何日酬。及锋当为知已用，清光腾跃风飕飗。即今牛斗辉天宇，犹忆司空求剑处。千古英雄一片心，试看三尺秋波去。
杨白花
作者：计敬
朝代：清
体裁：古风

杨白花，摇落章台路。宛转袭香裾，飘飘引芳步。春江拂拂春风吹，杨花复逐春风飞。可怜杨花飞不住，莫向楼前种杨树。
谒丁清惠公墓
作者：计敬
朝代：清
体裁：五言律诗

长别归何处，春风此独寻。六朝名世业，三问老臣心。入庙威仪在，瞻碑涕泪深。暮风号石兽，松柏更森森。
送吕新水省亲永嘉
作者：计能
朝代：清
体裁：七言律诗

永嘉山色近何如，春日宁亲客路迂。花满江城寒食雨，灯明水驿好溪鱼。碧帆回渚仙岩近，綵袖趋庭讲席馀。可有新诗过谢客，锦囊千里慰离居。
和汪钝翁姑苏杨枝词二首
作者：计默
朝代：清

红桥绮陌柳阴浓，历乱飞花类转蓬。怪杀前山女贞树，能禁二十四番风。去年折剩复依依，赢得江头紫燕飞。委属东风与将护，一枝留待藁砧归。
和汪钝翁姑苏杨枝词二首·其一
作者：计默
朝代：清

红桥绮陌柳阴浓，历乱飞花类转蓬。怪杀前山女贞树，能禁二十四番风。
和汪钝翁姑苏杨枝词二首·其二
作者：计默
朝代：清

去年折剩复依依，赢得江头紫燕飞。委属东风与将护，一枝留待藁砧归。
席竟送客过图逸叟蔬圃观静涵逸叟弈复共问亭阅案头说铃日暮始归
作者：讷尔朴
朝代：清

屐痕杖影乱斜阳，相送无心出短墙。散步井床苔径滑，观棋邻圃柳阴凉。客伤旧事裁新句，我拟愁城筑酒乡。回首柴门分路处，满城雨气正微茫。
连雨次答方问亭
作者：讷尔朴
朝代：清

无端霪雨经旬阻，倍觉凄清到客居。径碧痕犹残藓在，裀红香渐落花如。蓄鲜罢剪园中韭，防湿间移枕畔书。沦茗濡毫都不耐，课童屋角种新蔬。
连雨次答方问亭
作者：讷尔朴
朝代：清
体裁：七言律诗

无端霪雨经旬阻，倍觉凄清到客居。径碧痕犹残藓在，裀红香渐落花如。蓄鲜罢剪园中韭，防湿间移枕畔书。瀹茗濡毫都不耐，课童屋角种新蔬。
铁公祠联
作者：讷尔经额
朝代：清
体裁：联

大节凛东藩，四百载至今如昨；崇祠留北渚，万千劫虽死犹生。
贺张百熙60寿联
作者：许□
朝代：清
体裁：联

华省郁兰天，先佛日称觞，一品座蕃灵鹫露；长沙恭梓地，看卿云扶杖，三能垣茀耄鲐星。
山阴道上
作者：许七云
朝代：清

翠亚层峦黯不分，嶙峋缺处露斜曛。石门涧道堆黄叶，萝屋花楼锁白云。人逐鸟飞经岭歇，风传樵语隔溪闻。秋衣拚湿寒山露，愁别仙源麋鹿群。
望夫石
作者：许七云
朝代：清

山上白云影娟娟，山下水流声溅溅。有情云逐无情水，一去人间不复还。将身冻合水云汁，朝朝暮暮山头立。明月常明白日白，岭猿为尔啼于悒。
九日
作者：许世孝
朝代：清

太平老我作遗民，检点秋光又一新。相背菊花唯燕子，独传霜信是枫人。桂珠生计艰难日，风雨重阳愁病身。何处更逢开口笑，青灯垂穗鹊声频。
二月半
作者：许世孝
朝代：清

平分花事是今晨，半入深春半早春。杨柳不堪藏燕子，淡黄愁杀翠楼人。
山路感怀
作者：许丽京
朝代：清

匹刀盘纡石径中，飞泉如雪下青空。龙藏大壑春多雨，虎过平林昼有风。草树已迷高士宅，丹青犹耸梵王宫。流连何处无光景，却恨生涯类转蓬。
抵家作
作者：许丽京
朝代：清

北望燕山飞鸟外，南来皖水白云端。芳辰载道难为客，游子还家胜得官。堂上慈亲仍健饭，膝前稚女解承欢。榴丹艾绿还佳节，醉泛流霞仔细看。
望西山
作者：许丽京
朝代：清

盘郁群山色，苍茫尽在西。河流穿地出，石势与云齐。鸾鹤凭虚度，芙蓉入望迷。仙人不可接，上下此丹梯。
送别
作者：许丽京
朝代：清

萋萋芳草绿，又是暮春时。灼灼桃花放，难为送别悲。马嘶国门外，舟傍潞河涯。此去多烟水，何人共赋诗。
金陵口占
作者：许丽京
朝代：清

秋草遍南国，烟笼柳万行。鸦啼石城暮，云起蒋山苍。龙虎千年峙，莺花六代荒。长江呜咽水，原不为兴亡。
黄河
作者：许丽京
朝代：清

浩淼浮天至，回旋动地翻。阳关经百折，星宿合双源。禹甸成功著，尧乡梗患烦。分支归马谷，正派下龙门。绝域穷飞鸟，穿堤惧伏鼋。扬波连北卜，如带走中原。衮豫流偏驶，徐扬势共奔。桃花春汛阔，竹箭雪涛喧。今古常如此，功名不可论。符徒夸德水，材尽取淇园。亦有王横策，非无贾让言。灌田齐雨润，转粟若云屯。灾异由秦汉，经营及宋元。荣光曾偶出，旧迹讵常存。往昔洪流决，民生怨恨吞。秋风沈白马，使者拥朱轓。玉节声名大，金堤力役繁。哀鸣中泽雁，痛哭万夫魂。舟楫通淮便，泥沙合泗浑。经纶才不小，修筑道偏尊。瓠子狂澜静，彭城落日昏。一时留伟绩，万姓感殊恩。忠信涛能涉，纷纭舌可扪。几人思利济，有客拟腾骞。击目悲怀切，高歌气候温。饥民愁雨雪，古庙荐菽蘩。潦倒新诗卷，飘零浊酒尊。乘槎虚壮志，西望极昆仑。
黄河
作者：许丽京
朝代：清
体裁：五言排律

浩淼浮天至，回旋动地翻。阳关经百折，星宿合双源。禹甸成功著，尧乡梗患烦。分支归马谷，正派下龙门。绝域穷飞鸟，穿堤惧伏鼋。扬波连北卜，如带走中原。衮豫流偏驶，徐扬势共奔。桃花春汛阔，竹箭雪涛喧。今古常如此，功名不可论。符徒夸德水，材尽取淇园。亦有王横策，非无贾让言。灌田齐雨润，转粟若云屯。灾异由秦汉，经营及宋元。荣光曾偶出，旧迹讵常存。往昔洪流决，民生怨恨吞。秋风沈白马，使者拥朱轓。玉节声名大，金堤力役繁。哀鸣中泽雁，痛哭万夫魂。舟楫通淮便，泥沙合泗浑。经纶才不小，修筑道偏尊。瓠子狂澜静，彭城落日昏。一时留伟绩，万姓感殊恩。忠信涛能涉，纷纭舌可扪。几人思利济，有客拟腾鶱。击目悲怀切，高歌气候温。饥民愁雨雪，古庙荐蘋蘩。潦倒新诗卷，飘零浊酒尊。乘槎虚壮志，西望极昆仑。
铁门限歌
作者：许乃嘉
朝代：清

铁门限，乃在吴兴永欣寺，智永禅师飞锡至。禅师逸少七世孙，家传笔阵妙入神。佛阁学书三十载，书法入门力不怠。铁砚一片磨欲穿，手提大笔挥如椽。禅师笔力坚如铁，腕下烟云吐磅礴。禅师深闭不二门，户外求书晨至昏。禅师丈室限为灭，裹以铮铮不屈之铁叶。日书贝叶经，夜然长明镫。佛法书法上上乘，呜呼不数怀素僧。
题断指图为魏贞女作
作者：许乃安
朝代：清

烈性不可灭，苦心祇自知。可怜断指日，即是断肠时。生不能并生，死乃可同死。来岁墓门花，开作血痕紫。
题断指图为魏贞女作·其一
作者：许乃安
朝代：清

烈性不可灭，苦心祇自知。可怜断指日，即是断肠时。
题断指图为魏贞女作·其二
作者：许乃安
朝代：清

生不能并生，死乃可同死。来岁墓门花，开作血痕紫。
兴京道中
作者：许乃普
朝代：清

雷雨昨宵过，郊原气莽苍。群峰相紫翠，万树各丹黄。空谷马蹄碎，夕阳人影长。停车寒更甚，星月满衣裳。
和琴坞耶溪渔唱绝句即题王椒畦图后
作者：许乃普
朝代：清

秋风一棹水云迟，日日船头理钓丝。间煞浣纱人未去，为君临水立多时。江湖催梦渡钱塘，归隐烟波忆故乡。听取年时携酒处，手栽杨柳比身长。
和琴坞耶溪渔唱绝句即题王椒畦图后·其一
作者：许乃普
朝代：清

秋风一棹水云迟，日日船头理钓丝。间煞浣纱人未去，为君临水立多时。
和琴坞耶溪渔唱绝句即题王椒畦图后·其二
作者：许乃普
朝代：清

江湖催梦渡钱塘，归隐烟波忆故乡。听取年时携酒处，手栽杨柳比身长。
壁上琴是室人汤采梧故物感赋
作者：许乃普
朝代：清

七弦涩似九回肠，线迹尘封古锦囊。魂魄有知应恋此，性情相得未能忘。阳关雁落边云白，楚水龙吟晓月黄。一片商声最萧瑟，当时倾听已神伤。
题李桐村冷泉待月图
作者：许乃普
朝代：清

冷泉出危峰，亭中极幽敞。空翠落秋影，虚白涤尘想。恍疑仙人来，蹁跹曳鹤氅。笑揖图中人，赠以邛竹杖。飞泉不到处，松心自孤往。明月照吟襟，遥情挹秋爽。
雨雪书怀
作者：许乃来
朝代：清

山向湖东万笏开，翠峰寺接雨花台。参禅欲作逃禅客，济世谁为不世材。伟壮风声催雪去，迷离树色趁云回。莫将冷淡嗤生活，聊假蛮笺自遣怀。
舟泊安丰谒吴野人先生墓
作者：许乃椿
朝代：清

云端一鹤自朝昏，长为先生守墓门。万古只留抔土小，千金难买布衣尊。在家名姓倾湖海，传世文章当子孙。今日经过荐杯水，聊歌楚些与《招魂》。
偕友冒雪登江亭归至春云书屋小集
作者：许乃济
朝代：清

几重烟树万人家，回首苍茫点暮鸦。泼墨倒衔天四角，飞花争拥路三叉。遥峰孤立癯如鹤，古郭盘空曲似蛇。快马健儿今不见，只余蓑笠倚风斜。亲向蓬山掣巨鳌，扶归笑指玉楼高。筝琵绣帐围春酒，笳鼓边城冷佩刀。短夜悲歌怜绿鬓，残年愁思到青袍。梅花消息余香梦，不赋《间情》赋老饕。
偕友冒雪登江亭归至春云书屋小集·其一
作者：许乃济
朝代：清

几重烟树万人家，回首苍茫点暮鸦。泼墨倒衔天四角，飞花争拥路三叉。遥峰孤立癯如鹤，古郭盘空曲似蛇。快马健儿今不见，只余蓑笠倚风斜。
偕友冒雪登江亭归至春云书屋小集·其二
作者：许乃济
朝代：清

亲向蓬山掣巨鳌，扶归笑指玉楼高。筝琵绣帐围春酒，笳鼓边城冷佩刀。短夜悲歌怜绿鬓，残年愁思到青袍。梅花消息余香梦，不赋《间情》赋老饕。
夜
作者：许乃济
朝代：清

天阔星芒大，风高月势孤。钟声敲未歇，人影澹疑无。西转窥银汉，南飞感夜乌。夫君渺何处，流梦入江湖。
将有岭南之行琴坞诸君饮钱于理安寺松巅阁赋诗留别
作者：许乃济
朝代：清

春风欲白江上梅，春波鼓楫江边催。故人笑指湖山好，劝我且酌黄金罍。停桡挈榼探幽壑，残雪峰峰聚银鹤。万竿翠竹压空亭，百丈虬松拥高阁。倚阁长吟怯南望，酒痕狼藉增惆怅。桄榔烟冷鹧鸪啼，明日相思阻青嶂。此阁此会何时忘，后约更待寒梅香。圆蟾潜吐夜潮落，江天挥手云茫茫。
拟孟东野闻砧
作者：许乃济
朝代：清

新寒昨夜至，户户传哀砧。秋风一万里，送入游子心。不怨军门笳，不悲关塞笛。如何枕戈者，泪满征衣滴。寄书书不达，寄衣衣欲裂。谁将一片声，敲落千山月。欲知声中悲，请看指上血。血指犹可浣，柰此双鬓雪。
拟孟东野闻砧·其一
作者：许乃济
朝代：清

新寒昨夜至，户户传哀砧。秋风一万里，送入游子心。不怨军门笳，不悲关塞笛。如何枕戈者，泪满征衣滴。
拟孟东野闻砧·其二
作者：许乃济
朝代：清

寄书书不达，寄衣衣欲裂。谁将一片声，敲落千山月。欲知声中悲，请看指上血。血指犹可浣，柰此双鬓雪。
琴坞旧庐钱别频伽兼山
作者：许乃济
朝代：清

顽云沈沈障碧空，雷车夜发轰残冬。雪花融液作苦雨，万感楂丫如乱峰。入门把臂忽倾倒，今日重逢郭有道。如何便放湖边舟，识君苦迟别君早。延陵公子翩然来，相看身世俱尘埃。下床动足各万里，不如且尽尊中醅。作歌赠君君已醉，画君穷途两行泪。悲欢聚散徒纷纷，一笑明蟾梦中坠。
琴坞旧庐钱别频伽兼山
作者：许乃济
朝代：清
体裁：古风

顽云沈沈障碧空，雷车夜发轰残冬。雪花融液作苦雨，万感楂桠如乱峰。入门把臂忽倾倒，今日重逢郭有道。如何便放湖边舟，识君苦迟别君早。延陵公子翩然来，相看身世俱尘埃。下床动足各万里，不如且尽尊中醅。作歌赠君君已醉，画君穷途两行泪。悲欢聚散徒纷纷，一笑明蟾梦中坠。
题灵芬馆图
作者：许乃济
朝代：清

分湖湖水到门清，短棹移家有鹤迎。偏解柔情为儿女，未妨傲骨见公卿。能贫即是诗人福，下笔还妨后世名。铁笛红楼沈醉处，为谁肠断补新声。
仲冬十一日雪后登泰山绝顶放歌
作者：许乃谷
朝代：清

泰山高高四千丈，拔地矗立青冥上。狂来直欲扪青冥，安得丹梯送吾往。天风卷地浮云开，碧霞幻出金银台。雪花皑皑塞岩谷，长啸乱踏琼瑶来。红门以上忽奇绝，峰峦黝赭镕寒铁。氤氲肤寸瀰山头，瞥眼云中一峰凸。秦松汉柏枝交横，奔湍飞瀑声相迎。耸身入云失云影，烟耶雾耶空中行。摩崖擘窠隐复见，模糊金碧梵王殿。同游三子何处来，咫尺闻声不相见。掣锁直蹑南天门，石磴陡绝惊人魂。曈曈红日破空至，一洗漨浡开乾坤。下视尘寰在何许，千山万山一齐俛。白云如海足下生，一色茫茫到天宇。洪崖天半来拍肩，招呼更上日观巅。一杯明灭沧海水，九点隐约齐州烟。嬴秦烈焰焚书史，丰碑屹立都无字。七十二代金泥封，灭没不知何处是。吾侪游戏人世间，姓名岂必留尘寰。举头天外发奇想，御风而去何须还。